text:
Table of Contents
Hal-hal anu hese, upami bade didugikeun ka murangkalih biasana ngangge metode atanapi cara anu sederhana sareng gampil kahartos. Sajalan sareng beuki gedena murangkalih ieu sareng pangartina langkung sampurna, murangkalih moal ngarasa cukup ku katerangan anu biasa sareng gampil kaharti. Anjeunna bakal milari jawaban anu sajentre-jentrena tina masalah-masalah anu disanghareupan, kumargi akalna parantos siap sareng tiasa nampi hal-hal anu langkung sesah. Kitu deui perkawisna sareng umat manusa.
Sawaktos umat manusa lakuna masih saperti barudak keneh, Gusti masihan gambaran anu ringkes sareng sederhana perkawis diriNa Kumanten dina bates-bates anu tiasa keneh kahartos ku umat manusa. Ku sabab kitu rasul Paulus nyarios: "Saenyana dulur-dulur, sim kuring can bisa nerangkeun ka aranjeun cara ka jelema anu geus boga Allah. Jadi kudu nerangkeun kawas ka nu sejen, anu kabeulit keneh ku hawa dunya, lantaran kapercayaan aranjeun ka Al-Masih teh lir orok keneh. Bareto sim kuring kakara bisa nginuman aranjeun ku susu, can bisa mere kadaharan anu teuas-teuas lantaran aranjeun can bisa meuweung" (I Korinta 3:1-2).
Upami waktosna tos nyumponan sareng jalmi percanten parantos ngakar, Gusti bade nganyatakeun yen Mantenna mangrupikeun hiji di lebet kaTritunggalana-Na anu teu aya babandinganana.
Mantenna ngebrehkeun hiji rusiah ka urang, rusiah suci ieu anu disumputkeun tina pamendak umat manusa anu tebih keneh tina pangertosan anu jero sareng Gusti. Sawaktos Gusti ngaanugerahkeun Roh Suci kangge urang, Mantenna nganyatakeun kahirupan diriNa Kumanten sareng kailahiana-Na ka urang sapertos anu dicarioskeun ku rasul Paulus, "Tapi ka urang mah hal eta teh geus dinyatakeun ku Allah, ku Roh-Na. Sabab sagala rupa, nepi ka maksad-maksad Allah anu pangbunina oge ku eta Roh bisa kabuka" (I Korinta 2:10).
Pangartos ieu tetep janten hiji rusiah anu teu tiasa kahartos ku jalmi nu teu acan percanten. Aranjeunna nampik kumargi pangemutna teu acan dugi kana kayaktian-kayaktian iman sareng rusiah Allah anu teu acan kabukakeun.
Disarengan ku anugerah Gusti, abdi nyerat buku ieu supados langkung gampil nyaksenan naon anu salami ieu dianggap sesah kahartosna. Buku ieu diserat supados sadaya jalmi anu ngaos buku ieu tiasa percanten kana rusiah Ilahi sareng ngartos yen kapercantenan ieu teu papalimpang sareng akal sehat urang, malahan mah masihan waleran.
Abdi ngahaturkeun buku ieu ka payuneun saderek pamaos kangge hiji panyaksen tina kapercantenan sim abdi. Abdi mayunkeun manah ka Gusti supados buku ieu tiasa janten berkah seueur jalmi, sim abdi neneda supados buku ieu tiasa mukakeun panto kayakinan anu pinasti. Dugi ka umat manusa tiasa ngaraos nikmatna kaasih sareng berekah ti Allah Rama dilebet Al-Masih sareng panangtayungan Roh nu anu Suci. Mung kangge Mantenna sagala kamulyaan anu langgeng, Amin.
Archpriest Zachariah Buturs Misr-Al-Djadida
Umat Kristen percanten ka hiji Gusti. Mantenna teu aya watesna, minuhan sawarga sareng saalam dunya. Mantenna anu nyiptakeun sagala nu aya, Langgeng sareng teu aya watesna. Karajaana-Na moal aya seepna.
Pangangkenan iman ieu parantos jentre di lebet Injil anu suci. Dasar pangangkenan Kristen kasebat kieu:
Al-Masih Kumanten ngawulangkeun kapercantenan ieu sawaktos urang Yahudi sumping ka Mantenna naroskeun perkawis hukum anu pangageungna. Waler Al-Masih, "Ieu anu pangutamana: 'Darengekeun, eh Israil! Pangeran Allah urang teh Pangeran anu tunggal. Masing nyaah ka Pangeran Allah maraneh, terus jeung hate, terus jeung nyawa, terus jeung budi akal, sarta sing sakuat-kuat'" (Markus 12:29-30)
Ieu mangrupikeun hukum anu kahiji, kayaktian anu saluyu sareng Pamindo 6:4-9. Saumpamina parentah ieu diserat dina basa Al QUR'AN, sami sareng: "Allah, Allah urang mangrupikeun hiji-hijina Allah, Allah anu langgeng."
Rasul Paulus negeskeun kieu: "Naha Allah teh ngan pikeun urang Yahudi bae? Lain Allah teh Allahna bangsa-bangsa sejen oge? Puguh bae! Sabab Allah teh ngan hiji. Urang Yahudi ku Mantenna diangken bener deui teh ku karana kapercayaanana. Sarua kitu keneh bangsa-bangsa sejen oge." (Rum 3:29-30).
Kitu oge Rasul Yakobus negeskeun kayaktian anu sami lajeng ngucapkeun: "Anjeun percaya yen Allah maha esa? Alus!" (Yakobus 2:19).
Pangangkenan iman umat Kristen nyandak tina ayat ieu sareng ayat sanesna di lebet kitab suci. Gareja parantos ngangken iman ieu ti karuhun ka karuhun ku ngucapkeun: "Saleresna sim abdi percanten ka hiji Allah, anu nyiptakeun langit sareng bumi (dunya) sae anu katingal kitu oge nu teu katingal." Janten para wargi anu dipikaasih, sing emut yen umat Kristen percanten ka hiji Allah sanes ka tilu dewa. Sim abdi bade ngajentrekeun naon hartos Allah Rama, Putra sareng Roh Suci di lebet bahasan kaTritunggalan anu suci dina kaKristenan.
Paham kaTritunggalan anu suci teu aya pisan hubunganana sareng panyangka ayana tilu Allah sapertos naon anu dibayangkeun sacara lepat ku sawareh jalmi. Hartos tina paham kaTritunggalan nyaeta Allah teh mung aya hiji:
Aya di lebet dirina kuManten, Mantenna nganyatakeun diri salaku Allah Rama.
Ngadawuh di lebet kecap-kecapana-Na. Mantenna nganyatakeun diriNa kumanten Allah Putra, nyaeta Dawuhan Gusti tea.
Jumeneng di lebet Roh-Na, Mantenna nganyatakeun diri Kumanten dilebet Roh-Na anu Suci.
Urang teu kenging nyandak hartos yen nami-nami ieu aya hubunganana sareng hubungan jasmani, tapi urang kedah terang yen nami-nami ieu ngagaduhan hartos anu rohaniah.
Nami-nami anu kasebat nembe sanes ciciptaan manusa, namung mangrupikeun ilham ti Roh Suci anu kaserat di lebet Kitab Suci, sapertos anu tiasa diaos ku saderek di lebet ayat-ayat di handap ieu:
Al-Masih ngadawuh ka murid-muridNa: "Ku sabab eta datangan jalma-jalma saalam dunya jaradikeun murid Kami, baptis kalawan pajenengan Rama, Putra, jeung Roh suci" (Mateus 28:19), janten kapercantenan ka hiji Gusti parantos jentre pisan di lebet dawuhana-Na, "baptis kalawan pajenengan Rama, Putra, sareng Roh." Mantenna teu ngadawuh ka aranjeunna di lebet nami-nami Rama, Putra, jeung Roh Suci. Namung kaTritunggalan diebrehkeun langkung jelas di lebet dawuhanaNa, "Rama, Putra, sareng Roh Suci."
Rasul Yohanes eces pisan negeskeun kayaktian ieu: "Jadi anu nyaksian hal eta teh aya tilu nya eta: Roh Allah, cai, jeung getih. Panyaksian ieu anu tilu sarua, ngabenerkeun yen kitu" (I Yohanes 5:7-8).
Upami saderek ngabandingkeun kadua ayat ieu, saderek tiasa mendak nami-nami Tritunggal Suci: Rama, Putra, sareng Roh Suci. KaTritunggalan ieu aya di lebet kaesaan Allah anu ku urang percanten.
Pondokna, ayat-ayat sareng bahasan di luhur parantos jelas nganyatakeun peryogina kaTritunggalan di lebet kamanunggalan.
Hiji Gusti, anu nyiptakeun sagala anu hirup ngagaduhan hiji kapribadian anu hiji.
Hiji Gusti, anu nyiptakeun umat manusa anu tiasa nyarios ka papada baturna. Kedah kudiri-Na kumanten ngabuktoskeun dawuhana-Na.
Hiji Gusti, anu nyiptakeun kahirupan di unggal mahluk hirup, Mantenna nyalira anu hirup di lebet Roh.
Kumargi kitu parantos pasti yen hiji Tritunggal Suci kedah aya di lebet hiji-hijina Gusti sapertos anu nembe ditalungtik ku urang sasarengan.
Kapercantenan urang anu saestuna nyaeta: Allah teh hiji di lebet Tritunggal, sanes tilu dewa anu benten-benten.
Al QUR'AN nyaksenan yen umat Kristen percanten mung ka hiji Allah sareng sanes kapir. Di handap ieu aya sababaraha conto anu patali sareng kasaksenan ieu.
Surat ka 29 Al Ankabut 46 - "Jeung poma maraneh ulah sawala jeung ahlul kitab, anging ku cara anu leuwih hade, kajaba jeung jalma-jalma anu darolim ti antara maranehna, sarta pok caritakeun: Kaula sarerea geus ariman kana saniskara anu diturunkeun ka kaula sarerea jeung anu diturunkeun ka arandika. Jeung ari Pangeran kaula jeung Pangeran arandika teh Tunggal, sarta nya ka Anjeunna kaula sarerea sumerah diri." Kukituna Al QUR'AN ngangken yen ahlul kitab (nyaeta umat Nasrani) nyembah ka hiji Gusti.
Surat ka 3 Ali Imran 113-114 - "Maranehna heunteu sarua. Ti antara ahli kitab aya golongan anu jujur bari jeung sok maca ayat-ayat Allah tengah peuting, sarta maranehna sok sarujud. Maranehna ariman ka Allah jeung kana poe akhir; jeung sok nitah kana kahadean sarta sok ngalarang kana kagorengan, jeung maranehna paheula-heula ngalampahkeun kahadean jeung maranehna teh ti antara jalma-jalma anu saroleh." Ayat ieu sacara jentre negeskeun yen umat Kristen "Ahlul Kitab" percanten mung ka hiji Allah; Aranjeunna maca ayat-ayat Gusti anu aya dina panangan aranjeunna sawaktos jaman Muhammad sareng aranjeunna nyembah ka hiji Allah di lebet ibadah sareng paneda-panedana.
Surat ka 5 Al Ma"idah 82 - "Saestuna maneh bakal manggih anu leuwih keras mumusuhanana ka jalma-jalma anu ariman teh nya urang Yahudi jeung jalma-jalma Musrik. Jeung maneh baris manggih jalma-jalma anu leuwih deukeut kacintana ka jalma-jalma anu ariman, nyaeta jalma-jalma anu ngaromong: Saestuna Kaula sarerea Nasar. Kituna teh lantaran di antara maranehna aya pandita-pandita jeung rahib-rahib, jeung lantaran saenyana maranehna teh heunteu sarombong."
Di dieu oge jelas pisan yen umat Nasrani teu nyembah seueur Gusti (Musrik), kumargi umat anu nyembah seueur Gusti sareng umat Yahudi mangrupikeun musuh dedengkot umat Muslim, sedengkeun umat Nasrani mangrupikeun batur dalit umat Muslim.
Surat ka 3 Ali-Imran 55 - "(Sing inget) nalika Allah ngadawuh: Yeuh Isa! Saenyana Kami rek nyampurnakeun (umur maneh nepi ka ajalna) jeung ngangkat maneh ka Kami, jeung bakal nyucikeun maneh ti golongan anu kalapir, jeung Kami bakal ngajadikeun jalma-jalma anu narurut ka maneh leuwih punjul batan jalma-jalma kapir nepi ka poe kiamat, tuluy nya ka Kami maraneh marulang, engke Kami anu nibankeun putusan kana perkara-perkara anu ku maraneh kungsi disawalakeun."
Kasaksenan Al QUR'AN perkawis umat Kristen parantos ngabuktoskeun kalayan pasti yen umat Nasrani nyembah hiji Allah sanes anu nyembah seueur Allah.
Saderek anu dipikaasih ku sim abdi, panginten saderek rada helok yen Al QUR'AN nyeratkeun perkawis Tritunggal sami pisan sareng naon anu dipercanten ku umat Kristen. Urang sadaya parantos uninga yen Tritunggal kaKristenan mangrupikeun sipat Gusti, Dawuhana-Na, sareng Roh-Na. Ieu sami sareng kaTritunggalan anu disebatkeun di lebet Al QUR'AN, "Saenyana Al Masih Isa anak Maryam teh taya lian ti Utusan Allah, jeung kalimah-Na anu didawuhkeun ka Maryam, jeung roh anu ditiupkeun ti Anjeunna" (Surat ka 4 An-Nisa 171). Di lebet ayat ieu jelas pisan yen Allah ngagaduhan:
Hiji pribadi - rasul Allah
Hiji dawuhan - Kalimah-Na
Hiji roh - roh anu ditiupkeun ti Anjeunna
Kasaksenan Al QUR'AN perkawis pangangkenan iman patali sareng kaTritunggalan teu benten sareng anu dipercanten ku umat Kristen. KaKristenan teu ngangken kamusrikan tapi mung percanten ka hiji Allah.
Al QUR'AN nyaksenan sacara jentre yen Al-Masih ngawujud tina Dawuhan Gusti. Di handap ieu aya sababaraha ayat Al QUR'AN anu janten buktos-buktos:
Surat ka 4 An-Nisa 171 - "Saenyana Al Masih Isa anak Maryam teh taya lian ti utusan Allah, jeung kalimah-Na."
Surat ka 3 Al Imran 39 - "Sayaktosna Allah maparin kabungah ka salira, nyaeta maparin putra pameget anu wastana Yahya anu baris iman kana Kalimah Allah."
Surat ka 3 Al Imran 45 - "Sing inget basa malaikat nyarita: 'Nun Maryam! Sayaktosna Allah teh ngabubungah salira (nu dibabarkeunana hiji putra anu diyugakeun) ku kalimah ti Anjeunna, anu wastana Al-Masih, Isa putra Maryam, anu mulya di dunya sareng di aherat, sarta jadi jalmi ti antawis anu ngadeuheus (ku Allah).'" Hal ieu mintonkeun yen kanyataan yen kalimah anu diangge di dieu sanes kalimah dina basa sadidinten tapi kalimah dina hartos pribadi. Saderek oge tiasa mendak perkawis ieu dijelaskeun ku sarjana Muslim (Al Shaikh Muhyi Al Din al' Arabi) anu ngecapkeun: "Kalimah dina hakekatna mangrupikeun Allah... Sareng Mantenna mangrupikeun hiji pribadi Ilahi" (Di lebet bukuna "Fusus Al Hukm", bagian II, kaca 35. Anjeunna oge nyarios yen kalimah mangrupikeun pribadi Ilahi (Dawuhanana).
Sanes perkawis ieu teh sami sareng anu dicarioskeun dina kitab Yohanes? "Ari nu disebut Pangandika teh geus jumeneng ti memeh ieu dunya dijadikeun; Pangandika sasarengan jeung Allah, Pangandika sarua jeung Allah... Pangandika teh terus mijalma jadi manusa" (Yohanes. 1:1,14). Alih basa Arab tina ayat ieu ngagunakeun "kalimah" ku kecap panggentos jalmi katilu, kecap ieu mintonkeun hiji kapribadian. Perkawis ieu jentre pisan dina katerangan Yohanes: "Pangandika teh Allah" sareng "Pangandika parantos mijalma janten manusa."
Seueur ayat dilebet Al Qur'an anu nyebatkeun Roh Kudus teh Roh Allah, hal ieu negeskeun kaayaan Al-Masih di lebetna. Langkung eces deui dina Surat ka 5 Al Maidah 110, "Yeuh Isa anak Maryam; Masing inget maneh kana ni'mat ti Kami anu dipaparinkeun ka maneh jeung ka indung maneh nalika Kami nguatkeun maneh ku Ruhul Qudus. Maneh bisa nyarita ka jalma-jalma keur dina ayunan jeung waktu maneh geus dewasa."
Sarjana Teologia Al Shaikh Muhammad al Hariri al Bayuni nyarios, "Roh Suci teh nyaeta Roh Allah" (Kitab al Ruh wa mahiyyatuha kaca.53).
Saderek, naon anu parantos dibenjerbeaskeun ieu, nya ti kasaksenan Al Qur'an sareng ti alim ulama Islam perkawis kaTritunggalan anu dipercanten ku umat Kristen, saleresna parantos jelas.
Urang sadaya parantos nalungtik bahasan anu sateuacana nyaeta kaKristenan percanten ka hiji Allah anu aya di lebet Tritunggal; Pribadi Rama, Kalimah-Na, sareng Roh Suci. Tritunggal gaduh nami sanes; Rama (Pribadi Allah), Putra (Kalimah Allah), sareng Roh Suci (Roh Allah).
Sababaraha jalmi teu percanten kana perkawis ieu, malahan mah nganggep nami-nami ieu teh sami hartosna sareng "mianak" atanapi hasil hubungan seksual. Allah nyaram pisan umat Kristen nyembah ka tilu Allah! Kumargi kitu urang kedah ngalempengkeun anggepan lepat ieu.
Kangge umat Kristen hartos tina nami Rama, teu ngagaduhan hartos jasmaniah. Anu kahiji, ieu ngandung hartos misil. Allah mangrupikeun sumber anu nyiptakeun sagala mahluk. Kumargi kitu Mantenna disaur Rama tina sagala ciptaan, khususna ciptaan anu ngagaduhan akal budi. Sapertos anu dikecapkeun ku nabi Musa, "Mantenna teh Rama maraneh, anu nyiptakeun maraneh, anu ngadamel maraneh jadi hiji bangsa" (Pamindo 32:6) atanapi sapertos cariosan nabi Yesaya, "Nanging nun PANGERAN, Rama teh Gusti abdi sadaya" (Yesaya 64:8). Di lebet Perjanjian Anyar Paulus oge nyarios, "Tapi pikeun urang mah tetep Allah teh hiji, anu jumeneng Rama, anu ngajadikeun saniskara, tempat ngabaktikeun hirup urang" (I Korinta 8:6). Kecap Rama dina kalimah ieu dikecapkeun sami sareng dina basa Arab "Rama nu pinuh ku rahmat" (Abu Al Khair Abu Al Bakarat) sareng "Allah Rama" (Abu Al Fadl), sareng sanesna. Kasadayana ieu teu kengeng dihartoskeun dina arti jasmani atanapi hubungan kolot jeung anak tapi kedah ditingal tina hartos rohani.
Kadua, aya kandungan hartos hukum. Upami hiji jalmi ngangkat anak, kecap rama sanes hartosna jalmi eta mangrupikeun rama teges, tapi jalmi eta nampi murangkalih anu dimaksad janten anak sareng ngagaduhan hak numutkeun hukum. Jalmi eta tanggel waler sareng gaduh kawajiban sakumaha kedahna hiji bapa ka anak. Rasul Paulus nyarioskeun: "Sabab Roh paparin ti Allah teh moal midamel aranjeun jaradi kawula anu ngalantarankeun aranjeun jadi pinuh ku rasa kasieun, sabalikna bakal midamel aranjeun jadi putra-putra Allah, sarta ku perbawa Roh Allah, aranjeun bisa nyebut ka Allah, 'Ama, nun Ama!'" (Rum 8:15), dina Galata 4:5 oge diserat: "Pikeun ngaleupaskeun manusa anu dibawah ku hukum Agama, supaya ditarima jadi putra-putra Allah." Ku cara kitu, karamaan Allah di lebet ngangken urang janten putra-putra-Na didasaran ku hak Ilahi anu mustari.
Katilu, aya pangartosan poko. Perkawis ieu mung tiasa dihartoskeun kaTritunggalan Allah. Mung Mantenna nu kedah disembah! Sakumaha hiji kalimah anu kaluar tina lambey, Putra kaluar ti Rama sateuacan dunya ieu diciptakeun. Al-Masih mangrupikeun putra anu parantos janten manusa ku jalaran Maryam ku karana roh anu ti Allah anu oge Roh. Perkawis ieu katingal jelas pisan dina Yohanes 1:14: "sarta kamulyaana-Na teh tembong ka urang, kamulyaan tinu jadi Rama ka Putra Tunggal." Al-Masih ningal Allah salaku Rama-Na, kaluarbiasaan ieu teu aya di sasaha oge. "Taya nu nyaho ka Putra, ngan Rama anu uninga. Taya nu nyaho ka Rama salian ti Putra jeung jalma-jalma anu ku Putra kapilih diwawuhkeun ka Rama" (Mateus 11:27).
Kaopat, aya pangertosan rohani. Saparantos Allah ngaanugerahan Roh-Na di lebet manah unggal jalmi anu percanten ku jalaran Putra-Na, sadayana bakal nampi kahirupan nu enggal. Jalmi percanten diyakinkeun sareng ditobatkeun ku pribadi Roh Ilahi. Sadaya jalmi percanten janten putra-putra Allah sanes kulantaran dibabarkeun sacara jasmani tapi ku jalaran Roh Suci, mangga aos dina Yohanes 1:13. Al-Masih ngawulangkeun ka urang kangge nyebat, "Nun Ama nu di sawarga. Mugi jenengan Ama nu suci dimulyakeun" (Mateus 6:9). Mangrupikeun hak unggal jalmi kangge nyebat diri putra-putra Allah sareng nyaur Rama ka Allah upami aranjeunna parantos diangken putra ku Allah. Umat Kristen teu percanten kana Allah Rama sacara jasmani, tapi di lebet kasucian, umat Kristen percanten dibabarkeuna-Na Al-Masih sareng lungsurna Roh suci anu ngalengkepan sadaya jalmi percanten
Upami urang nyarios yen Al-Masih teh Putra Allah, sanes hartosna yen Al-Masih sumping kumargi hubungan laki rabi. Putra di dieu sanes dimaksadkeun ayana hubungan laki rabi sacara jasmani. Umat Kristen mung percanten yen Al-Masih teh putra Allah kulantaran Mantenna sumping ti Allah. Istilah putra di dieu sami sareng basa anu biasa diangge di lebet Al QUR'AN kangge hubungan katurunan sanes sacara jasmani.
Putra di lebet basa anu biasa:Istilah putra sawaktos-waktos diangge di lebet Al QUR'AN sanes kangge hartos anak jasmani. Di lebet Al Baqarah 215 kaserat, "Saniskara anu didermakeun ku maraneh tina kahadean, eta teh keur indung bapa katut kulawarga anu dareukeut, keur barudak yatim keur jalma-jalma miskin, jeung keur anu beakeun bekel panyabaan." Ahli tapsir nyarios yen jalma-jalma nu dina panyabaan (Ibn Al Sabi) mintunkeun pangumbara. Al Iman Al Nasafi sareng Shaikh Hasanayn Makhluf nyarios, "Anjeunna disebat pangumbara (Ibn al Sabil) kangge nu tetep ngumbara di jalan." (Al Nasafi, Tafsir bagian I, Hal. 86 sareng Shaikh Hasanayn Makhluf, "Sufuwwat al Bayan li Ma ani al Kuran" bagian I kaca 80).
Kecap putra sapertos anu diangge di lebet Al QUR'AN: Istilah anak kadang-kadang digunakan dalam Al-Qur'an tidak dengan pengertian keturunan jasmani. Surat Al Baqarah 215 - "Apa-apa yang kamu nafkahkan dari harta, maka untuk dua orang ibu bapa, karib kerabat, anak-anak yatim, orang-orang miskin dan orang-orang berjalan." Para penafsir berkata bahwa orang-orang berjalan (Ibn Al Sabil) menunjukkan pengembara. Al Iman Al Nasafi dan Shaikh Hasanayn Makhluf berkata, "Dia disebuat seorang pengembara (Ibn al Sabil) untuk yang tetap mengembara di jalan." (Al Nasafi, Commentary (Tafsir) bagian!. Hal.86 dan Shaikh Hasanayn Makhluf, "Sufuwwat al Bayan li Ma ani al Kuran" bagian 1.Hal.80).
Putra di lebet adat IslamDilebet adat agama Islam aya Hadis Kusdsi anu nyarioskeun, "Nu baleunghar mangrupakeun agenna Allah, sedengkeun nu salangsara mangrupakeun kulawarga Allah (putra-putra Allah)." Naha ku cara kitu urang nganggep yen Allah teh gaduh garwa sareng ngagaduhan putra jalma nu salangsara?! Tangtos we heunteu!
Ku karana kitu, istilah putra Allah sanes hartosna hasil hubungan jasmani, tapi hiji ungkapan ieu dimaksadkeun kangge sipat atanapi hubungan Al-Masih sareng Allah, sanes hartosna umat Kristen ngaduakeun Allah atanapi musrik. Allah nyaeta Rama, Al-Masih mangrupikeun Putra dina hartos anu taya babandinganana sareng moal mungkin kajantenan ka nu sanes.
Sapertos anu nembe dipedar, Roh Suci mangrupikeun Roh Allah sareng mindeng disebat di lebet Al QUR'AN
Surat ka 12 Yusuf 87 - "Karana saestuna heunteu aya anu pegat pangharepan tina rahmat Allah, anging jalma-jalma kapir." Upami di lebet tarjamah basa Inggrisna kaserat "Teu meunang nganyeyeri Ruh Allah, ngan urang kapir anu nganyenyeri Ruh Allah."
Surat ka 2 Al Baqarah 87 sareng 253 - "Kami geus maparin katerangan-katerangan anu tetela ka Isa anak Maryam, jeung ku Kami manehna geus dibantu ku Roh Suci."
Al Imam al Nasafi nyarios, "Roh Suci hartina roh anu disucikeun... atanapi nami Allah nu akbar" (Al Nasafi, tafsir bag I, kaca 56).
Surat ka 5 Al Maidah 110 - "Yeuh Isa anak Maryam; Masing inget maneh kana ni"mat ti Kami anu dipaparinkeun ka maneh jeung ka indung maneh nalika Kami nguatkeun maneh ku Ruhul Qudus."
Al Sayyid 'Abdul Karim al Djabali nyarios perkawis Roh Suci yen Roh Suci teh teu diciptakeun, sareng naon anu teu diciptakeun ngagaduhan sipat langgeng, sareng nu langgeng teh mung Allah (Madjallat kulliyyat al Adab - Magazine of the College of Arts 1934).
Al Shaikh Muhammad al Harira al Bayyumi nyarios, "Roh Suci mangrupikeun Roh Allah sareng teu diciptakeun" (Al Ruhwa Mahiyyatuha - "The spirit and its nature" kaca 53).
Ieu saleresna Tritunggal suci di lebet Allah nu Maha Esa anu ka Mantenna, umat Kristen percanten. Ieu rahasia anu disebat Rama, Putra, sareng Roh Suci.
Rama mangrupikeun nami karamaan Allah nu hakiki.
Putra mangrupikeun nami kangge dawuhan Allah anu mijalma janten manusa.
Roh Suci mangrupikeun Roh Allah Kumanten.
Sateuacan aya ajaran Islam dina abad ka 5, aya hiji aliran nu geus sasab. Anu percaya ka aliran ieu urang kapir anu ngagem agama Kristen. Kulantaran kapir urang ieu biasa nyembah planet Venus anu disebut Ratu sawarga. Sanggeus urang eta jadi Kristen, maranehna nyoba ngahijikeun agama kapir jeung Kristen. Aliran ieu nganggap Maryam "Ratu Sawarga" ngaganti planet Venus. Saterusna aliran ieu disebut aliran Maryam. Aliran ieu percanten ka tilu Allah; Allah, Maryam, sareng Al-Masih.
Gareja Kristen langsung ngalawan aliran nu sasab ieu, nampik ajaranna, jeung nyabut aliran ieu tina paguyuban Kristen jeung miceun jalma nu percaya kana ajaran nu sasab ieu. Di tungtung abad ka 7, paham ieu dihapuskeun jeung teu aya deui nu palercaya kana ieu ajaran. Gareja negeskeun deui kapercayaanana anu kalintang sucina yen Maryam teh mung manusa biasa, sanes dewi/tuhan. Gareja teras-terasan negeskeun yen Allah teh mung hiji, hiji dina hakekat anu ngadawuh (Dawuhan Allah), sareng hirup di lebet Roh. Dawuhan Allah ngawujud di lebet Al-Masih: "Geus teu bisa dibantah deui, rasiah ibadah urang teh kacida agungna: Al-Masih geus mijalma jadi manusa" (I Timoteus 3:16).
Basa Islam ngawitan di abad ka VII, Islam oge mendak ajaran Maryam ieu, lantaran ajaran ieu masih keneh aya di jaman eta. Islam kacida nampikna kana ajaran ieu tapi sanes ajaran Trinitas Kristen. Perkawis ieu jelas dina Surat ka 5 Al Maidah 116: "Jeung (sing inget) nalika Allah ngadawuh: 'Yeuh, Isa anak Maryam! Naha maneh kungsi nyarita ka jalma-jalma: jadikeun kaula jeung indung kaula, dua pangeran salian ti Allah?'"
Ayat diluhur jelas pisan nampikna kana ajaran aliran Maryam anu nyarioskeun yen Maria mangrupikeun dewi anu ditampik oge ku kaKristenan.
Surat ka 6 Al An"am 101 - "Allah teh anu ngayugakeun langit katut bumi kalawan taya contona. Pamohalan Anjeunna kagungan putra, da Anjeunna heunteu kagungan geureuha?" Ayat ieu diserat kangge anu anut ka aliran Maryam anu percanten yen Maryam teh geureuha Allah anu ngalahirkeun hiji putra kangge Allah.
Surat ka 112 Al Ikhlas 1-4 - "Pok caritakeun (Muhammad): Saestuna Allah Maha Tunggal. Allah pamuntangan (sakumna mahluk). Anjeunna heunteu puputra jeung heunteu dibabarkeun. Jeung heunteu aya hiji oge anu nyaruaan Anjeunna."
Surat ka 5 Al Maidah 73 - "Saenyana geus kupur jalma-jalma anu nyebutkeun majar Allah teh salah sahiji tinu tilu dina Trinitas. Padahal taya deui pangeran anging Pangeran Nu Maha Tunggal." Hal ieu negeskeun naon nu tos dicarioskeun, nyaeta nampik ajaran Maryam ku ayana tilu Allah!
Saderek tiasa ningal nu langkung jentre tina bahasan ieu yen saleresna Islam teu nampik ajaran kaTritunggalan Kristen yen Allah teh Esa. Mantenna ngagaduhan hiji sipat, anu ngadugikeun Dawuhan Allah, hirup di lebet Roh sapertos anu diserat Al QUR'AN, "Saenyana Al Masih Isa anak Maryam teh taya lian ti Utusan Allah, jeung kalimah-Na anu didawuhkeun ka Maryam, jeung roh anu ditiupkeun ti Anjeunna" (Surat ka 4 An Nisa 171). Islam dina pasualan ieu nampik ajaran Maryam anu nyebatkeun Maryam salaku dewi anu ngalahirkeun Al-Masih kulantaran hubungan jasmaniah sareng Allah.
Kristen kacida ngewa sareng nampikna konsep ajaran samodel ieu, oge miceun jalmi anu ngagem ajaran nu sasab. Margi kaKristenan mung ngagem kapercantenan ka hiji Allah di lebet kaTritunggalan Rama, Dawuhan, sareng Roh-Na nu Suci.
Saderek anu dipikaasih ku Gusti, dugi ka dieu pedaran tos didugikeun disarengan buktos-buktos anu kahartos dina ningal kayaktian KaTritunggalan sareng kapercantenan ka hiji Allah. pedaran urang, dina perkawis ieu didumasaran ku akal manusa anu tiasa kahartos. Namung kitu rasul Paulus ngebrehkeun ka urang yen iman mah teu dumasar kana akal manusa, tapi ku buktos sareng kawasa roh. Anjeunna nyarios: "Sim kuring bisa nerangkeun hal eta teh lain tina kapinteran sorangan, tapi yakin tina kakawasaan Roh Allah. Jadi ku sabab kitu, pang aranjeun bisa percaya oge lain ku tina pinter-pinterna jelema anu nerangkeun, tapi ku karana kakawasaan Allah" (I Korinta 2:4,5).
Kumargi kitu sim abdi nyuhunkeun dihapunten upami dina pedaran ieu, sim abdi teu ngadumasaran ku hikmah manusa sareng sim abdi mugi diidinan kangge ngajentrekeun buktos-buktos roh sareng kawasa.
Buktos Roh aya di lebet manah sanes dina akal. "Ku jalan percaya, urang bisa diangken bener ku Allah, sarta ku jalan ngaku ka Anjeunna urang tangtu salamet" (Rum 10:10). Iman mangrupikeun akibat tina kaasih anu nyaangan manah manusa sareng mukakeun rahasia iman, kaasih Allah, sareng padamelanana anu aheng. Perkawis ieu anu ngajantenkeun Mantenna nyandak rupa manusa, ngajugjug Kalvari, manggul kai palang anu abot jaba hina kangge nebus dosa umat manusa sapertos sim abdi. Saderek anu dipikaasih ku Gusti, naha saderek uninga yen tos mangsana Gusti nyaangan manah saderek sareng ngabuktoskeun kamulyaana-Na, kumargi Gusti teh kacida mikaasih ka saderek sacara pribadi, teu ningal kana dosa-dosa urang. Sumping wae ka Mantenna di lebet tobat sareng sumerah. Pasrahkeun manah sareng kahirupan saderek ka Mantenna
Saderek tiasa yakin sapinuhna yen Mantenna moal nampik saderek. Mantenna ngadawuh dina jangjina anu pinuh ku kayaktian. "Jelema anu ku Rama dipaparinkeun ka Kami, tangtu datang ka Kami sarta ku Kami moal datang ka ditolak." (Yohanes 6:7)
Sumping ka payuneuna-Na, piceun sadaya dosa saderek dipayuneuna-Na, Mantenna iasa nyucikeun saderek tina sagala dosa saderek. "Eta ciri urang geus beresih tina dosa ku karana getih Al-Masih PutraNa, sarta bakal bisa hirup sabeungkeut jeung pada batur" (I Yohanes 1:7).
Neneda ka Mantenna, "Duh Gusti, piceun sagala nu poek tina manah sim abdi; caangan jajalanan hirup abdi, pintonkeun lawang kasalametan ti Gusti; salindungan sim abdi tinu dolim supados abdi teu kaganggu."
Saderek anu dipikaasih ku Gusti, salajengna abdi bade ngajelaskeun sababaraha kanyataan rohani anu sim abdi harep tiasa diangge alat ku Gusti kangge nyalametkeun jiwa urang sareng janten hiji berkah kangge kahirupan saderek.
Tiasa dipastikeun kangge percaya buktos-buktos iman teu tiasa mung ukur ku akal budi. Ilham Ilahi netelakeun, "Na sanggup anjeun neuleuman wawatesan kaagungan jeung kakawasaan Allah? Dalah langit nu ku urang teu kahontal, ku Allah mah katepi kasungsi. Mantenna awas ka alam kubur, urang mah heunteu" (Ayub 11:7-8).
Naha tiasa pikiran manusa anu heureut ngartos kana perkawis Allah anu teu aya watesna? Hiji jalmi anu wijaksana ngecapkeun, "Anjeun nalunggtik perkawis Allah anu ngatur sagala eusi dunya, tapi anjeun moal bisa ngalaman rusiah hikmahna kulantaran anjeun teu bisa ngartos hate manusa, komo deui Allah anu nyiptakeun saalam jagat raya ieu jeung apal kana sagala udagan-Na sareng rarancang-Na?"
Rasul Paulus negeskeun, "Maha jembar Allah! Kawijaksanaan jeung kauninga-Na sakitu jerona. Saha anu bisa ngajugjugan putusan-putusan Mantenna? Saha anu bisa ngarti kana cara barang damel-Na? Dina Kitab Suci kaungel, 'Saha anu bisa neuleuman manah Pangeran? Saha anu werat nganasehatan ka Mantenna?'" (Rum 11:33-34).
Saumpamina aya sababaraha jalmi anu teu sadar kana perkawis ieu, aranjeunna bakal sasab tina iman lajeng leungit dina poek anu mongkleng. Di handap ieu aya sababaraha conto tina widang Pilsapat, KaKristenan sareng Islam.
Pilsapat
Pilsapat didumasaran ku pikiran sareng nyarioskeun perkara anu abstrak atanapi teu katingali wujudna, ku sabab kitu urang tiasa ningali perbentenan dina buah pangemut ahli-ahli pilsapat anu mangabad-abad lamina
Ti antawis ahli-ahli pilsapat aya jalmi anu ariman aya oge anu henteu, aya saurang ahli pamikir ti Inggris (1795-1881) anu mangrupakeun conto jalmi anu tos rarampa dinu poek namina Carlyle. Saleresna anjeunna teh jalmi iman tapi kulantaran kapangaruhan ajaran-ajaran anjeunna mengpar tina iman, lami ti dinya, anjeunna nalungtik deui hal-hal kaimanan dugi ka tuntungna uih deui kana iman kayaktian langgeng anu tos dibuktoskeun ku anjeunna dina panalungtikan anu panjang: "Pamadegan sanes deui sumber elmu anu sajati, tapi manah anu jadi sumber." (Yusuf Karam, History of Modern Philosophy, kaca 322).
KaKristenan
Seueur panganut ajaran sesat anu ngaku Kristen padahal mengpar tina ajaran anu bener muserkeun imanna kana ukuran pikiran manusa. Maranehna miceun diri kana kaayaan anu kacida pikawatireun. Contona bae Arius, Makedonius, jeung Nestorius. Arius teu percanten kana kayaktian Allah di lebet jirim manusa. Anjeunna nampik kana kaTuhanan Al-Masih. teras pimpinan gareja ti sakuliah dunya ngayakeun rapat nyarioskeun perkawis ajaran Arius, anu salajengna miceun Arius sareng nampik ajaranana anu mengpar tina ajaran anu bener.
Islam
Seueur ajaran-ajaran enggal anu benten-benten lebet dina agami Islam. Contona bae, Al Khawaridji, Al Shia, sareng Al Nusayriyya anu gaduh anggepan yen Ali ibnu Abu Talib teh Gusti, Al Djabriyyah, Al Mutazila, sareng Al Kadariyya nampik kana sipat-sipat Allah.
Al Asha"ira al Mutridiyya, Al Zaidiyya, al Imamiyya, sareng al Isma"iliyya, nyarios yen dunya ieu ngagaduhan dua pamingpin. Anu kahiji nyaeta Gusti sedengkeun anu kadua nyaeta jiwa, jeung ongkoh maranehna ngidinan hal-hal anu di luar hukum.
Al Baha"iyya nganggep pamingpin maranehna nyaeta Baha"Allah, salah sahiji allah kapir. Kaum Druz nganggep "Al Hakim bin"Amir Allah al Faimi" janten Allah.
Sanes kasadayana teh nganyatakeun yen akal budi meryogikeun pisan cahya anugerah sareng cahaya iman?
Teu saurang oge anu tiasa uninga Gustina ku kakuatan, akal, jeung hikmat sorangan. Perkawis ieu merlukeun pisan panyaang ti Gusti, supaya dina pamikiran anu poek, manusa tiasa uninga kana rusiah anu teu kahontal ku akal. Sababaraha ahli pilsapat ngemutan kana pentingna anugerah Ilahi ieu. Saurang ahli pilsapat nyarioskeun: "Mung hiji cara kangge uninga ka Allah, nyaeta ku panyaang ti Allah nyalira. Allah teh guru nu teu acan katembong. Mantenna caang nu estu nyaangan unggal jalma di dunya ieu." (Yusuf Karam, History of European Philosophy in the Middle Ages, kaca 32)
Gusti nyarioskeun dua hal ieu: kateumampuan manusa sareng kabutuhan kana panyaang. Kitab Ayub ngagambarkeun kabutuhan kana panyaang ieu sacara jentre dina Ayub 11:8-9, "Dalah langit nu ku urang teu kahontal, ku Allah mah katepi kasungsi, Mantenna awas ka alam kubur, urang mah heunteu. Kaagunganana ngungkulan legana jagat, ngungkulan legana samudra." Paulus nyebatkeun, "Maha jembar Allah! Kawijaksanaan jeung kauninga-Na sakitu jerona. Saha anu bisa ngajugjugan putusan-putusan Mantenna? Saha anu bisa ngarti kana cara barang damel-Na? Dina Kitab Suci kaungel, 'Saha anu bisa neuleuman manah Pangeran? Saha anu werat nganasehatan ka Mantenna?'" (Roma 11:33-34).
Urang kacida meryogikeun panyaang Gusti supaya tiasa ngartos kana rahasia pangandika-Na sapertos anu kaserat di lebet Kitab Suci: "Muga-muga ka anjeun nerangkeun, yen kapinteran teh rupa-rupa."(Ayub 11:6).
Saderek anu budiman, Gusti sayogi nganyatakeun Diri-Na Kumanten ka saderek. Saderek tiasa uninga hal ieu di lebet paneda Al-Masih, "Nun Ama, Gustina langit sareng bumi! Abdi ngahaturkeun nuhun, reh perkawis ieu ku Ama dirasiahkeun ka anu palinter sareng garaduh elmu, dupi ka anu teu garaduh katerang mah parantos ditembrakkeun" (Mateus 11:25). Tina paneda ieu, urang tiasa ningal maksad Gusti yen Panyaang Gusti dianugerahkeun kangge jalmi anu teu guminter namung kersa nampi panyaang-Na. Kumargi upami mung ku akal budi sareng hikmat manusa mah, hal anu aheng ieu moal tiasa kahontal ku manusa. Gusti ngaebrehkeun kayaktian ieu kangge Petrus: "Ceuk Petrus, 'Bapa teh Al-Masih, Juru Salamet, Putra Allah nu jumeneng.' 'Bagja maneh, Simon anak Yonas!' saur Al-Masih. 'Sabab maneh nyaho kitu teh lain ti manusa tapi ti Rama Kami di sawarga'" (Mateus 16:16-17).
Saderek, Al-Masih kersa nganyatakeun sipat-Na kangge saderek, sareng nganyatakeun rasiah iman. Mantenna ngadawuh: "Sakabeh hal ku Rama Kami geus diserenkeun ka Kami. Taya nu nyaho ka Rama salian ti Putra jeung jelema-jelema anu ku Putra kapilih diwawuhkeun ka Rama." (Lukas 10:22). Putra nganyatakeun rasiah-Na ka rasul Paulus, Paulus nyarios: "Sim kuring narimana lain ti manusa, lain beunang guguru ti papada jalma. Terang kana hal eta teh ti Al-Masih ku anjeun" (Galata 1:12).
Roh Suci dimangsa ayeuna nuju giat mintonkeun jalan iman kangge satiap jalmi supados tiasa nganikmatan anugerah Gusti sareng uninga ka Gusti. Hal ieu anu dimaksad ku rasul Paulus: "Tapi ka jelema-jelema anu geus asak sual karohanianana mah sim kuring nerangkeun oge hal kabijaksanaan urang dunya, lain kabijaksanaan anu karawasa di ieu dunya - kakawasaan-kakawasaan anu bakal leungit kakawasaanana. Anu disodorkeun ka maranehanana teh kabijaksanaan Allah anu gaib, anu can kabuka ku manusa, tapi ku Allah geus ditangtukeun ti memeh aya dunya disadiakeun pikeun ngabagjakeun urang. Anu karawasa di ieu dunya taya saurang-urang acan anu nyahoeun kana eta kabijaksanaan. Mun geus nyarahoeun ge sageuy maranehanana nyalibkeun Gusti nu maha agung. Tina hal eta, kieu ceuk Kitab Suci, 'Hal anu tacan katenjo, tacan kadenge, anu tacan kapikir-pikir acan ku manusa, malah hal eta anu ku Allah geus disadiakeun pikeun ngabagjakeun sakur anu nyaah ka Mantenna.' Tapi ka urang mah hal eta teh geus dinyatakeun ku Allah, ku Roh-Na. Sabab sagala rupa, nepi ka maksad-maksad Allah anu pangbunina oge ku eta Roh bisa kabuka. Kapan di manusa oge anu bisa nyaho kana kereteg hatena teh rohna sorangan keneh. Nya kitu, anu uninga kana sagala hal Allah teh ngan Roh Allah bae. Ari anu dipaparinkeun ka urang lain roh dunya ieu, tapi Roh asal ti Allah, supaya urang bisa terang kana sagala hal anu ku Allah geus dikurniakeun ka urang. Ku sabab kitu, ari sim kuring nerangkeun hal-hal Allah ka jelema-jelema anu geus baroga Roh Allah teh heunteu nurutkeun pikiran sorangan, tapi nurutkeun pituduh Roh Allah. Jelema anu teu ngabogaan Roh Allah mah moal bisa narima hal anu dinyatakeun ku eta Roh. Ku jelema anu kitu mah hal eta teh moal kahartieun, dianggap taya paedahna. Hal-hal rohani saperti kitu, ditimbangna ge kudu ku rohani deui. Tapi jelema anu ngabogaan Roh Allah mah bisa neuleuman harti jeung maksud saniskara, sabalikna dirina sorangan moal kateuleuman ku nu sejen. Sakumaha ceuk Kitab Suci, 'Saha anu bisa neuleuman manah Pangeran? Saha anu bisa mere nasehat ka Mantenna?' Tapi urang mah kapan geus kaserepan ku panggalih Al-Masih" (I Korinta 2:6-16).
Ayat-ayat ieu ngajelaskeun kangge saderek hiji pokok penting anu dumasar, yen kedah ngobah manusa duniawi janten manusa anu rohani supados uninga ka Allah. Mangga neneda ka Gusti supados Mantenna midamel kakawasaanana di lebet diri saderek. Mantenna tangtos ngawaler paneda saderek kumargi mangrupikeun pangersa Mantenna supados sadaya jalmi disalametkeun sareng mendak kayaktian.
Saurang jalmi pinter nyarios: "Manusa teu gaduh katiasa kangge ngahontal Allah upami mung ku kakiatanana, sanaos kitu Allah anu nyandak manusa sumping ka Mantenna sareng nyandang kana panyaang anu teu tiasa kahartos ku akal manusa" (Yusuf Karam, History of European Philosophy in the Middle Age, kaca. 54). Janten dina kanyataanana, manusa teu tiasa sumping ka Allah di luar pangersa-Na.
Sapertos anu dicarioskeun Al-Masih, teu aya saurang-urang acan anu tiasa sumping ka Bapa upami sanes percanten ka Mantenna. Sawaktos panganten istri Salomo uninga kana rasiah ieu, anjeunna nyarios, "Cik atuh abdi teh iwat, duh sembahan abdi, candak lebet ka kamar" (Kidung Agung 1:4). Gusti ngiwat urang ka Mantenna ku kaasih sareng kanyaahna. Sawaktos jiwa manusa ngemut kana kaasih Al-Masih, anjeunna tangtos. katarik ku kaasihNa; "Urang bisa nyaahan teh lantaran Allah miheulaan asih ka urang" (I Yohanes 4:19).
Naha saderek teu acan terang yen kaasih Allah teh tos midamel dina diri urang? Rasul Paulus nyarios, "Tapi Allah mah geus nembongkeun asihNa ka urang. Al-Masih pupus ngaganti urang sajeroning urang keur hirup keneh dina dosa" (Rum 5:8). Kaasih anu nyababkeun Mantenna mijalma janten manusa anu tungtungna dihukum pati dina kai palang kangge nebus diri urang sadaya tina dosa anu meungkeut urang. Sakedahna urang teh parantos nampi upahna dosa nyaeta maot.
Kulantaran Al-Masih, Al-Masih lungsur ka alam maot, mareuman seuneu kutuk kangge umat manusa sareng mukakeun panto harepan kangge urang sadaya sareng jalan kamulyaan. Mantenna ngelehkeun kawasa maot sareng rante dosa saluyu sareng gugahNa tina alam maot, Mantenna mulih nyandak kaasih anu mulya kangge nyiapkeun hiji tempat kangge urang di lebet karajaana-Na anu kacida suka ati dipasrahkeun ka urang. Al-Masih bade sumping kangge nyandak umatNa, "Di bumi Rama Kami loba kamar, sarta ayeuna Kami rek ka ditu nyadiakeun pitempateun maraneh. Lamun teu kitu ku Kami moal diomongkeun ka maraneh. Sanggeus nyadiakeun pitempateun maraneh. Kami ti ditu tangtu bakal datang deui nyokot maraneh, supaya maraneh oge aya di tempat Kami" (Yohanes 14:2-3).
Saderek, mangrupikeun hiji hak anu istimewa anu kalintang ageungna anu diserenkeun kangge urang. Saderek, urang moal tiasa terang ka Allah upami teu ku kaasihNa. Ibadah sanes mung sakadar piwulang, kayakinan, atanapi praktek agami, tapi mangrupikeun kaasih anu aya dina tingkat anu pangluhurna. Allah sanes mangrupikeun hiji "gambar" anu didamel sareng impenan manusa . Mantenna teu tiasa dipikahartos ku akal manusa wungkul. Tapi sapertos anu diserat, "Bapa mah nya nyaho nya percaya Allah mikaasih ka urang teh. Allah teh sipat asih. Jadi sing saha anu nyaaheun, hirupna ngahiji jeung Allah, Allah oge ngahiji dina hirupna" (I Yohanes 4:16).
Naha manah saderek parantos kabeungkeut ku kaasih Allah? Saderek teu kedah dibingungkeun ku papaseaan sareng pangajaran anu ngabingungkeun, tapi cekap ngalakonan naon anu disanggemkeun ku Agustinus kieu, "Silih pikanyaah papada batur dina ngalakonan naon anu ku maneh rek digawekeun, kulantaran Allah teh sipatna nyaahan."
Upami asih kanyaah ti Gusti nyaangan manah manusa, manusa eta bakal dicaangan cahya iman. Teu tiasa saurang manusa ngahontal iman anu estu upami teu disarengan caang asih kanyaah sapertos anu ditegeskeun Kitab Suci dina Yesaya 60:1-3, "Geura cengkat, Yerusalem! Sing moncorong kawas panon poe. Maneh bakal kasorot ku kamulyaan Pangeran. Bangsa-bangsa bakal kaalingan ku poek, maneh mah kacaangan ku Mantenna, bakal kahibaran ku cahaya Mantenna. Bangsa-bangsa bakal daratang, raja-raja bakal muru-muru, katarik ku caang maneh, caang jaman anyar."
Rasul Paulus nyarioskeun, "Allah anu nyaangkeun hate sim kuring nepi ka awas kana kamulyaan Mantenna anu ngagebray dina pameunteu Al-Masih teh nyaeta Allah anu nimbalan, 'Ti nu poek sing bijil caang!'" (II Korinta 4:6).
Kukituna sawaktos kaasih Allah nyaangan, Saul anu kawitna nampik Gusti, lajeng nampi caang iman anu saterasna dinamian Paulus, salah sawios rasul kaKristenan.
Caang anu ti Allah oge nyaangan Shaik Mikha"il Mansur anu diajar perkawis agami (anjeunna dibabarkeun tahun 1871). Dina taun 1893, anjeunna hoyong ngabahas agama Kristen sareng urang Kristen, saparantos sababaraha lami, bahasan ieu asa kosong, anu tungtungna aya saurang jalmi anu nyarios, "unggal jalmi kedah nyuhunkeun tuyunan Gusti kangge nyandak kana kayaktian." Dipayuneun jalmi eta Shaik teu satuju balas ngahina, "yen anjeunna moal mungkin ninggalkeun iman kapercantenana." Tapi saparantos sababaraha lami, Shaik asa teras kaemutan ku kecap-kecapan jalmi eta anu tungtungna Roh Suci ti Allah nyaangan manahna. Shaik nembe masrahkeun diri ka Allah, kersa ngaos Kitab Suci, milari kayaktian Ilahi. Saparantos sababaraha lami, kagumbiraan ti Gusti lungsur ka dirina, caang kayaktian nyaangan manahna.
Al Masih di lebet kamulyaan katingal pisan ku anjeunna di lebet kaasih Gusti anu kacida ahengna. Shaik diajar yen Al-Masih mangrupikeun jalan, kayaktian sareng hirup, anjeunna diajar yen manusa teh pinuh ku dosa, sareng mung tiasa disalametkeun ku Al-Masih.
"Abdi parantos hilap sababaraha hal, tapi abdi teu tiasa hilap kana kasukaan anu minuhan Shaik, ci panon anu nandakeun kalintang jerona kaasihna ka Gusti, anu katingal ku sim abdi sawaktos abdi naroskeun perkawis Injil ka anjeunna. Leres pisan mimiti abdi papendak sareng anjeunna, abdi teh rada isin sareng anjeunna, kapungkur abdi teu acan nampi Al-Masih. Abdi sok nyuhunkeun jalmi pinter sanes kangge nyandak anjeunna kana kayakinan lami, malahan mah abdi dugi ka ngagunakeun jalmi jahat kangge ngancam Shaik, tapi teu hasil.
Shaik tetep teteg dina kapercantenana di lebet Al-Masih sareng yakin tiasa nanggung sadaya kasesah di lebet kaasih Mantenna. Abdi teras nimbang-nimbang mana saleresna kayaktian nu estu teh. Abdi terang yen anjeunna teu aya maksad duniawi, kasatiaanana di lebet kaKristenan parantos jelas kangge abdi sareng abdi mendak diri abdi sareng aya dorongan kangge ngaos Injil. Shaik ngabagikeun imanna sareng abdi tina ku bungah. Abdi sadaya ngucap sukur ka Gusti kumargi Mantenna tos ngajantenkeun Shaik alat-Na nobatkeun seueur jalmi nu darosa oge abdi janten jalmi percanten kangge kamulyaan Panebus urang."
Upami manusa dibetot ku kawasa Ilahi ka lebet iman, anjeunna teu meryogikeun deui nu mung tiasa kahontal ku akal manusa, kusabab kasaksenan Ilahi tos aya di lebet manahna, anjeunna sadar yen Allah aya di lebet manahna, tos ngarobih kahirupanana. Anjeunna moal milari deui Gusti di luar dirina sorangan. Agustinus, saurang ahli pilsapat, saparantos nampi Injil nyarios, "Leres, abdi parantos mendak sareng uninga perkawis Anjeun. Kacida untung sareng diberkahanana sim abdi teh! Tadina abdi milari Anjeun di luar abdi! Tapi sadayana kosong, kumargi abdi tos mendak Anjeun di lebet jiwa abdi nyalira! Ayeuna abdi nuju nangkeup sareng mendakan Anjeun." (Agustinus, Confessions)
Jalmi percanten nyaeta jalmi anu parantos papendak sareng Gusti sareng ditangtayungan ku Gusti di lebet hirupna nu mana Gusti ngadamel jalmi eta tobat leres-leres di lebet Gusti. Mantenna ngobih jalmi ti nu pinuh ku hawa napsu janten saurang anu suci sareng beresih. "Bagja jelema anu hatena mulus beresih, sabab bakal wawuh ka Allah!" (Mateus 5:8). Saparantos padamelan kaasih, iman sanes wae iman akal budi anu mung percanten hal-hal anu katingal tapi iman anu tiasa ngarobih ajag janten domba; ieu mangrupikeun pakta sareng buktos nyata anu aheng tina kayaktian iman anu estu.
Pangalaman jalmi saleh Musa al Aswad
Musa al Aswad kawitanana saurang jalma jahat anu mindeng maehan. Hiji waktos cahaya kaasih ti Allah nyaangan manahna, anjeunna milari saurang wijaksana, saurang percanten anu tos sepuh bari nyarios: "Abdi ngadangu yen bapa teh panyembah Allah nu leres; ku sabab kitu abdi lumpat sareng mendakan bapak, supaya Allah anu tos nyalametkeun bapa ge tiasa nyalametkeun abdi." Jalmi wijaksana teh naros, "Saha Allah hidep?" Musa ngawaler, "Abdi teu terang Allah sanes sajaba ti panon poe, kumargi upami abdi ningal ka dinya, abdi terang yen panon poe nyaangan dunya ku caangna, oge bulan sareng bentang anu ngabogaan rasiah, oge lautan sareng kakuatanana... tapi batin abdi teh teu asa tentrem, abdi terang yen aya hiji Allah anu langkung ageung anu teu acan dikenal ku abdi. Abdi nyarios, 'Duh Gusti! Anu langgeng di sawarga anu ngatur sagala ciptaan, tuyun badega Anjeun ieu ka payuneun Anjeun sareng sawios abdi tiasa ngalakonan hal anu luyu sareng pangersa Anjeun.' Ku sabab kitu abdi mendakan bapa, supados bapa tiasa ngajelaskeun ka abdi sareng ngadoakeun abdi ka Allah supados Mantenna teu ngalungsurkeun kabenduna ka abdi kulantaran dosa-dosa abdi" (Archives of the Coptic Museum, kaca 496).
Bapa sepuh anu saleh teh mangaoskeun Dawuhan Gusti ka anjeunna sareng nyarioskeun ka anjeunna perkawis hukuman, kasalametan, sareng kaasih Allah ka jalmi nu dosa. Padamelan asih kanyaah disampurnakeun di lebet manahna sareng Gusti nyaangan manahna, cimata tobat reumbay, rarayna nyaangan caang iman. Musa, saurang anu kacida jahatna janten saurang nu saleh, salah sawios anu janten tokoh iman anu kawentar.
Saha nu tos ngobah ajag janten anak embe? Mangrupikeun padamelan asih kanyaah anu kalintang ageung. Saha anu parantos ngadamel anjeunna ngartos hal iman? Allah nembusan kahirupanana sareng ku jalaran panangan Allah anu Maha Kawasa tos ngarobih anjeunna.
Pangalaman Jibran
Jibran ageung di kulawarga anu fanatik di lebet agami sareng ramana anu tanggel waler ngajarkeun hikayat agami. Saparantos ramana pupus, Jibran miceun sagala ajaran agami nu tos ditampi teras anclub kana kajahatan. Kangge ngabereskeun masalah ieu, kulawargi Jibran ngintunkeun anjeunna ka sakola asrama. Di sakola ieu, aya saurang murid anu namina Mikhael, anu mindeng dijailan ku Jibran.
Hiji waktos Jibran ngararancang bade ngajailan Mikhael, sawaktos Jibran milari Mikhael, katingal anjeunna nuju ngajlengan pager sakola ka leuweung. Jibran nuturkeun Mikhael dugi ka hiji saung leutik di jero leuweung. Jibran ningal Mikhael ngahurungkeun lilin, anjeunna sideku, teras nyanggakeun paneda lalaunan. Teras Jibran ningal anjeunna ngaluarkeun buku alit tina pesakna teras ngaos. Saparantos rengse, Jibran ningal Mikhael cirambay ku cipanon, saatos kitu lilinna dipareuman.
Sawaktos Mikhael ka sakola deui, dituturkeun ku Jibran, bari terus naros, "Ti mana bieu?" "Abdi nyembah Gusti" "Bohong! Karek bieu urang nuturkeun Mikhael ka leuweung terus ceurik, maca, eta teh gelo ngaranna!" Waler Mikhael, "Abdi teu gelo. Abdi nuju muji Gusti sareng ngaos dawuhana-Na, oge nyuhunkeun panuyun-Na, sareng pangampura kangge dosa-dosa abdi." Jibran naros, "Naha bisa abdi ningal kitab alit tadi?" Jibran diajar ku ramana, yen saha bae nu nyabak kitab suci urang Nasrani bakal jadi tanpa daksa jeung gelo. Jibran nyepeng kitab suci Mikhael, dina pikiranana, upami karasa awakna keuna bahya, kitab teh bade dipiceun. Tapi Jibran teu ngaraos nanaon, teras Jibran nyandak buku tea diaos ku anjeunna sawewengi tapi teu ngartos sakedik-kedik acan.
Enjing-enjing Jibran milari Mikhael, anu tungtungna ngajelaskeun Injil, tapi teu kahartos keneh. Mikhael nutup kitabna teras nyarios, "ringkesna, abdi bade masihan terang ka anjeun sarina kitab Injil."
Kayaktian kahiji- Manusa teh pinuh dosa. Saderek sareng sim abdi ge ngagaduhan dosa.
Kayaktian kadua- Hukuman kangge dosa urang nyaeta katalangsara nu langgeng di naraka.
Kayaktian katilu- Ku karana kaasih-Na, Allah ngutus Al-Masih kangge nebus urang tina hukuman dosa sareng Anjeunna tos dihukum dina kai palang
ngagentoskeun urang.
Kayaktian kaopat- Upami saderek percanten hal ieu sareng tobat tina dosa-dosa saderek, Gusti bade nampi saderek sareng nyalametkeun saderek tina
seuneu naraka nu langgeng.
Cariosanana kacida saderhana tapi pinuh ku asih kanyaah ti Gusti. Di dieu panangan Gusti midamel di lebet manah Jibran anu nyababkeun mujijat. Raray Jibran pinuh ku caang pangharepan sawaktos anjeunna nyarios yen anjeunna percanten, teras dua jajaka teh nyanggakeun paneda ka Gusti. Jibran diobah ti jalmi anu kasar sareng kurang ajar janten jajaka nu lemes basa, amis budi, sareng badega Gusti anu diberkahan. Anjeunna parantos janten berkah kangge jalmi nu teu acan percanten oge umat Gusti.
Abdi kacida ngadu"ana ka Gusti, supados Allah midamel di lebet kahirupan saderek, supados saderek tiasa nampi Gusti, janten putra Gusti, anu satia ka Gusti anu nyaah ka urang sareng nebus dosa urang ku getih-Na.
Saderek, panginten saderek parantos uninga kana hartos Tritunggal. Panginten saderek oge percanten yen umat Kristen teu nyembah tilu Allah. Mugi ditebihkeun! Umat Nasrani mung percanten ka hiji Allah, anu aya dilebet diri Mantenna, anu ngadugikeun dawuhana-Na, nu aya di lebet Roh-Na. Dawuhana-Na jumeneng di lebet Maryam anu diberkahan Allah, teras nyandak wujud manusa nyaeta Al-Masih anu kantos jumeneng di dunya sareng ngalakonan sadaya padamelan sangkan sampurna kasalametan umat manusa.
Saderek, abdi nyanggakeun paneda ka Gusti, mugia caangna nyaangan manah saderek, nganyatakeun kangge saderek rasiah anu ajaib, kumargi perkawis Gusti mung tiasa katingal ku Roh Gusti nyalira. Naha saderek kersa neneda ka Mantenna kangge ngarobih saderek supados saderek tiasa nampi kasalametan ti Gusti. Upami para wargi parantos janten putra-putra Allah, ku jalaran Roh Suci, saderek bakal nampi pangartos anu teu kahontal ku akal manusa.
Upami anjen parantos maos artikel ieu anu taliti, anjeun tiasa ngawaler patarosan patarosan anu kasebat:
Jelaskeun kumaha umat Kristen tiasa nyarios yen Allah teh mung hiji?
Naha kaRamaan Allah gaduh hartos rohani sanes jasmani?
Kumaha Al QUR'AN tiasa nyaksenan hiji Allah di lebet iman Kristen?
Jelaskeun ayat-ayat Al QUR'AN anu mintonkeun kaestuan Tritunggal di lebet Allah nu Maha Esa?
Naon hartos nami Rama di lebet pangartosan Kristen?
Naon hartos kecap "Allah ngagaduhan hiji Putra"?
Saha Roh Suci numutkeun iman Kristen?
Trinitas mana anu ditampik ku Al QUR'AN sareng Kitab Suci?
Kumaha saderek tiasa terang yen akal budi manusa teu tiasa langsung nampi sadaya kayaktian?
Naon cara sareng hartos anu tiasa nulungan urang kangge paham sipat Allah?
Naha Allah nganyatakeun diri-Na Kumanten kangge manusa?
Naha Allah kedah janten manusa?
Kumaha carana Allah mintonkeun diri-Na Kumanten kangge Shaik Mansur?
Kumaha saurang percanten tiasa nampi kayakinan di lebet imanna ka Allah sareng padamelana-Na di lebet urang sadaya?
Mangga jelaskeun, naon nu paling penting numutkeun saderek tina pangalaman Musa al Aswad?
Mangga seratkeun kaopat kayaktian anu penting di lebet pangalaman Jibran.
Seratkeun numutkeun saderek perkawis kayaktian di lebet hiji Allah dina kaTritunggalana-Na nu suci.
Sumangga nganggo email-form ka kami.
Upami anjeun moal nga email ka kami, kirim serat tanggapan nganggo pos ka:
The Good Way
P.O. BOX 66
CH-8486 Rikon
Switzerland
www.the-good-way.com/su/contact/


c: text/html

text: mugi katampi.wanci nu mustari,ninggang mangsa nu sampurna.dina idul fitri anu ieu.hayu urang sami-sami ngabersihkeun rereged ati.tina khilaf sinareung dosa.taqqobalallahu mina wa minkum,shiyamana wa shiamakum.bilil aya tutur saur nu teu kaukur.reka bahasa nu pasalia.laku lampah nu teu mernah.wilujeung boboran shiam neda sih hapunteun tina ramudaya kalepatan lahir sinareng batin.sadaya jalmi tiasa ngiring lebaran....tapi teu sadaya jalmi tiasa ngiring idul fitri....mugi urang kalebet jalmi nu tiasa ngiring idul fitri.,. Wilujeung boboran shiam 1432 H.sim abdi sakirang-sakirang.ngahapunten sadaya kalepatan lahir rinareng batin.

robotstxt: allowed

filter: keep


text:
salian nyandung, nu matak picekcokeun di milis-milis nyaeta: evolusi! rame pedah pasti urang bakal nyaksian nu garelut. nyaeta antara bobotoh teori penciptaan jeung bobotoh teori evolusi. rame,panjang jeung teu nyambung-nyambung tah dua kubu teh. diantara nu teu nyararambung eta sok aya wae hal-hal anyar tina padungdengan ieu. diantarana nu kajadian di milis baraya_sunda. aya potingan ti kang bunbun (sarabunis mubarok) nu dikirim 22 november 2008, jam yahoona: 11:16 p.m… eusi eta postingan ngunikeun hal nu kieu:
Kungsi milu ngaji nu matak lieur teh di Gunung Lipung, Tasik. Kieu nu kacangkem teh:
Adam lain diciptakeun tina taneuh tapi ketururunan bangsa Hin & bangsa Tin, pangeusi dunya saacan Adam. Hin & Tin dina Al-Quran ditafsiran ‘bangsa’ lain taneuh. Bangsa Hin & Tin teh mangrupakeun tahapan evolusi menuju homo sapiens nyatana Adam. Adam nu pangheulana kenging parentah Iqra bismirobbika-aladziholaq (mengenal Asma Allah) lulus jadi khalifah di bumi.
Maka Allah nyiptakeun mahlukna Kun Fayakun, hartosna sanes sim salabim. Kun (jadi), Fayakun (maka jadi kalawan proses). Fa (maka=kecap proses), Yakunu (Fiil Mudore = verb sedang/akan)
hal nu anyar tina eta eusi potingan nyaeta: tarjamah hin jeung tin oge kun fayakun. nu lamun memang bener kitu, bisa jadi pangdedel keur bobotoh teori evolusi keur ‘neunggeulan’ bobotoh lawan…. kumaha tah?


text:
(Sifat Manusia berdasarkan Hari) 7 Tatarucingan Poe
- SENIN = KEMBANG (Bunga). Mentingkeun tetembongan diri, sok rapih. Loba dipikaresep ku jalma, berehan. Tapi, sok 'asa aing, yeuh aing', keukeuh peuteukeuh.(Yang penting gaya, dan perlente, disukai banyak orang, punya rasa sosial yang tinggi, tetapi sombong dan keras kepala)
- SELASA = SEUNEU (Api). Hade jiwa sosialna. Resep nulungan teu ningali sahana. Satia jeung hese beger deui. Tong wawanianan nipu jeung ngahianat ka manehna sabab gede tur goreng ambek jeung resep ngagede-gede masalah.(Memiliki rasa sosial yang tinggi, suka menolong, setia pada pasangan, jangan pernah berkhianat dan menipunya, karena suka membesar-besarkan masalah)
- RABO = DAUN (Daun). Cicingeun, kalem, ngawibawa, oge hade basa jeung laku. Lamun geus kenal deukeut, kanyaohan dirina teh sok ngabungahkeun. Mikanyaah ka kulawarga. Tapi, babari kabawa arus, gampil percaya kana omongan anu can tangtu bener. Paling anti dititah. (Pendiam, berwibawa, sopan dan santun, sangat menyenangkan, sayang pada keluarga. Tetapi sangat mudah terbawa arus, mudah percaya, dan paling tidak suka diperintah)
- KAMIS = ANGIN (Angin). Teu gampil putus harepan, sumanget gawena hade, tekun, giat latihan. Sok teu betahan di imah. Kadang sok "ciga kacang poho kulitna", loba omong, curigaan. Hadena tara ngadendam. (Tidak mudah putus asa, semangat kerjanya tinggi, tekun, Tetapi tidak suka merantau, suka lupa pada kebaikan orang lain, banyak bicara, mudah curiga, tetapi bukan tipe pendendam)
- JUMAT = CAI (Air). Tenang, nyegerkeun, tapi oge sok ciga ombak, ngamuk. Cicingeun, tapi prinsipna "leuwih hade cicing daripada ngomong nu teu aya mangpaatna." Wibawana tingkat luhur jadi loba dipika kagum ku jalma. Tapi egois, keukeuh kumaha manehna, sok "asa aing, yeuh aing!" jeung sagala kahayangna kudu dicumponan. (Tenang tetapi suka mendadak seperti ombak, meledak-ledak, tetapi pada dasarnya sangat pendiam, sangat berwibawa, tetapi juga sangat egois, dan segala keinginannya harus segera di turuti)
- SABTU = TANEUH BUMI (Bumi). Pisikna kuat, pendirianna oge, kokoh jeung kuat hate. Cita-citana luhur jeung berehan. Moal asa-asa mere anu dipikaboga asalkeun bisa nulungan batur. Gorengna, sok hayang nguasaan jeung ngabogaan naon bae anu dipikaresep, rada egois, jeung sombong. Tapi teu gancang putus asa jeung leukeunan ikhtiar. (Mental dan jiwanya kuat, cita-citanya tinggi dan murah hati. tetapi senang menguasai orang lain, egois, dan sombong)
- MINGGU = MEGA (Awan). Loba babaturannana. Pergaulanna luas saluas mega. Hade basa jeung laku ka sasaha. Pinuh sumanget gawe. Kurangna sok kamalinaan kana kasedih, sagala kahayangna kudu dicumponan, lamun henteu? Manehna bakal ngusahakeun ku cara naon bae. Lamun soal cinta, manehna satia jeung lain tipe gampangan. (Banyak teman,pergaulannya sangat luas, sopan dan santun, semangat kerjanya sangat tinggi. tetapi mudah sedih dan segala keinginannya harus dia dapatkan jika tidak tipe seperti ini bersedia berbuat apa saja demi keinginannya terkabul)
Demikian Sifat Manusia berdasarkan Hari (7 Tatarucingan Poe)
...Baraya poe
naon tah ????


text:
Bas Itna Hain Kehna Raakh Movie Mp3 Song Download
Bas Itna Hain Kehna Song Information:
Movie Name: Raakh
Singer: Sonu Nigam.
Music: Raju Singh
Lyrics: Raju Singh
Mp3 Bit Rate: 320/128Kbps
Language: Hindi
Song Download Link
01- 128Kbps Bas Itna Hain Kehna Song Download.Mp3
02- 320Kbps Bas Itna Hain Kehna Song Download.Mp3
Bas Itna Hai Kehna Mp3, Bas Itna Hai Kehna Song, Bas Itna Hai Kehna Raakh Mp3, Bas Itna Hai Kehna Sonu Nigam Mp3, Bas Itna Hai Kehna Song Pk, Raakh Bas Itna Hai Kehna Mp3 Download, 2016 Bas Itna Hai Kehna Song, Bas Itna Hai Kehna Raakh Mp3 Download, Bas Itna Hai Kehna Songs.Pk, Sonu Nigam Bas Itna Hai Kehna, Bas Itna Hai Kehna Raakh Song Download, 320, 256, 192, 128, 64, 48, kbps, Songs.pk, Pagalworld, itunes, Wapking, Mr-jatt, Heromaza, Bas Itna Hai Kehna Song, Raakh Bas Itna Hai Kehna Mp3 Download, Bas Itna Hain Kehna Mp3, Bas Itna Hain Kehna Song, Sonu Nigam Bas Itna Hain Kehna, Bas Itna Hain Kehna Mp3 Free, Bas Itna Hain Kehna Songspk.


text:
Friday, 11 May 2012
0
Gék pangantén dariuk, réréndengan. Cahya kaméra patingburinyay. Teu karasa sasalaman gé, beuki muntah sora jelema gé, atuda panon Nyi Iteung lir panon Hawa ka Adam—neuleumkeun raraméan, neuleumkeun raga Kang Kabayan, asa duaan… Gebeg aya nu nepak “buru, ngomong… tarima abdi nikah…kituh” aya nu ngaharéwos tukangeunana bari nyiwit cangkéng. Bari semu aga-eugeu, Kang Kabayan ngomong: “Tarima abdi nikah… eu.. ngilangkeun hadats alit…”
Ad-duh… Ki Momon nepak tarang.
Fikmin Sunda: Panon Nyi Iteung
Dina eunteung kamar, ngolébat raray Nyi Iteung. Kacipta lenjang nganggo kabaya panjang. Sapeupeuting, Kang Kabayan ngahariring, teu genah cicing. Sakapeung cindekul ngapalkeun ijab kobul. “Tarima abdi nikah ka Nyi Iteung…” Teu kendat-kendat, katalar pisan. Kang Kabayan seuri sorangan. Tapi sakapeung sora jam dingding ngagiles keteg jajantung, sok laju gura-giru wudu ngumbah guligah. Hayang geura-geura isuk…
Bray, panonpoé muka dangding harepan, pating gurilap pakéan Kang Kabayan bakating ku ginding. Aya nu gagah diabring-abring; haleuang dijajap tembang. Jalma silihbadug, hayam silihtokér, pahareup-hareup deukeut pangantén.
Gék pangantén dariuk, réréndengan. Cahya kaméra patingburinyay. Teu karasa sasalaman gé, beuki muntah sora jelema gé, atuda panon Nyi Iteung lir panon Hawa ka Adam—neuleumkeun raraméan, neuleumkeun raga Kang Kabayan, asa duaan… Gebeg aya nu nepak “buru, ngomong… tarima abdi nikah…kituh” aya nu ngaharéwos tukangeunana bari nyiwit cangkéng. Bari semu aga-eugeu, Kang Kabayan ngomong: “Tarima abdi nikah… eu.. ngilangkeun hadats alit…”
Ad-duh… Ki Momon nepak tarang.
Subscribe to: Post Comments (Atom)


text:
CINTA MIMITI
Rumpaka : Tien Rostini Asikin (Ma Ageng)
Sanggian :Ade Suarsa, S.Sn
DUH ENDAH CINTA MIMITI
ALATAN CARITA NGORA
DUMELIT NA TUNGTUNG RASA
NGANTENG TINEUNG RENGHAP DADA
HAREWOS DEWI POHACI
MAWA BEJA TI SAWARGA
NGARINGKANG MAPAES BEURANG
BASA DATANG MAPAG PAJAR
SARTA INDIT WANCI AHIR
NINGGALKEUN BIRAHI SANGKI
TEUTEUP PANON PANYILEUKAN
KICEUP DEUDEUH PANINEUNGAN
BARI TANGGAH…NEUTEUP-NEUTEUP MELONG
NEANGAN CINTA NU LEUNGIT
LAGU KUKURING DIANGGIT
MEPENDE HATE NU LEUNGIT
LIGAR MANGSA ANGEN-ANGEN
KUMELIP SATUNGTUNG RASA
NGANTENG DINA RENGHAP DADA
DUH ENDAH CINTA MIMITI
Taun 2008, Mangsa ngagarap waditra sangkia, harita abah Dasep masihkeun rumpaka anu judulna CINTA MIMITI yasana ma Ageng.Ti harita eta rumpaka ku simkring di ropea janten hiji lagu anu judulna CINTA MIMITI, rumpaka sadaya taya nu di robih, murni rumpaka aslina anu didamel ku ma Ageng.
Mangga nyanggakeun ieu lagu,mamanawian tiasa katampi ku Ema.
Wilujeng ulang taun ka 70 kanggo Ema, mugia ginanjar kawilujengan salalamina….amin.
(Ade Suarsa + Kulawrga Sanggar Edas)
Bogor, 31Januari 2012


text:
sana(n)jak aing ka Ba(ng)kis, (sanggeus kuring nepi ka Bangkis)
ku ngaing geus kaleu(m)pangan, (ku kuring geus kaleumpangan)
nepi ka Talaga Hening, (nepi ka Talaga Hening)
ngahusir aing ka Peusing, (kuring ngajugjug ka Peusing)
Na leu(m)pang megat morentang, (ngaliwatan jalan narabas)
meu(n)tas aing di Cili(ng)ga, (kuring meuntas di Cilingga)
sane(pi) ka Putih Birit, (sanepi ka Putih Birit)
panjang ta(n)jakan ditedak, (tanjakan panjang dilakonan)
ku ngaing dipeding-peding, (dilakonan salengkah salengkah)
Sadatang aing ka Puncak, (satepina kuring di Puncak)
deuuk di na mu(ng)kal datar, (diuk dina batu datar)
teher ngahididan a / wak, (bari ngahihidan awak)
teher sia ne(n)jo gunung, (terus manehna neuteup gunung)
itu ta na bukit Ageung, (itu teh bukit Ageung)
hulu wano na Pakuan, (pangluhurna sa-Pakuan)
Tulisan di luhur teh dicutat tina Bujangga Manik, naskah kuna Sunda, baris ka 50 nepi ka baris 64. Nyutat teh bari ngilu ngawawaas kumaha petana nyacat leumpang ti Pakuan (kota Bogor ayeuna) nepi ka daerah Puncak dina awal abad ka 16.
Meureun harita mah leuweung teh geledegan keneh, jalan ge pantesna teh jalan satapak, atuh nu mukim pasti kana ancal-ancalan. Bujangga Manik nyorang leuweung luwang liwung dilakonan sosoranganan, kituna teh lain lengkah tambuh laku. Tapi neangan luang ngajugjug ka tempat paelmuan.
Lalampahan lir ngaji diri, nyuprih elmu dina jalan askestis. Padahal Bujangga Manik teh tohaan, menak di karajaan. Gurilapna kadunyaan teu matak serab, teu galideur ngalaksanakeun tekadna neangan kasampurnaan hirup.
Dina lalampahanana unggal nepi ka kawikuan teu weleh nimba pangaweruh nu jadi udaganana, kitu deui teu tumarumpang mun kudu sasapu, beberesih runtah di sabudeureun kawikuan. Leuweung, gunung, lautan (Bujangga Manik waktu mulang ka Pakuan satutas lalampahanana kungsi ngilu balayar naek parahu, nyebutna teh Ameng Layaran) teh alam nu kudu dipikawanoh, lain nu kudu ditalukkeun. Bujangga Manik dua kali ngalakonan lalampahan panjang, nincak alas Jawa, nepi ka bisa carek Jawa (ngomong basa Jawa) tug nepi ka Bali. Hasil lalampahana dicatetkeun, ditulis dina daun lontar, unggal wewengkon nu kungsi katincak dicatetkeun ngaran tempatna, ngaran gunung, ngarang walungan, ngaran tempat kawikuan (kabuyutan), lir data topografi nu kacida pentingna. Bujangga Manik geus mere tetengger, geus nyieun artefak, yen kasadaran literasi teh kacida pentingna guareun urang sarerea sakaligus mere tanda yen kasadaran literasi urang Sunda geus aya ti beh ditu mula.
Wanoh jeung alam lain ngan sakadar ngaprak leuleuweungan, laju nanjak ka puncak gunung, balayar tur teuteuleuman dilautan atawa ngacacang di mega malang. Tapi aya kasadaran yen darat laut jeung udara teh bagian tina kahirupan, aya rambat kamalena nu silih pangaruhan. Mun jalma teh disebut subyek, alam lain malulu obyek nu kudu dieksploitasi bari jeung teu jeujeuhan. Sadar ka palebah dinya, mangsa kiwari renung organisasi atawa lembaga nu merhatikeun tur mikacinta alam jeung lingkunganana boh nu ngaku pecinta alam, penempuh rimba atuh teu kaliwat organisasi nu ngupayakeun sangkan bisa mere pangaruh kana kawijakan pamarentah dina widang lingkungan.
Di Bandung aya pakumpulan penempuh rimba nu kawilang kahot nyaeta Wanadri (mun ningali buku Kandaga Kasusatraan Sunda, MA Salmun, 1957, hartina Wanadri teh leuweung gerotan), malah ieu pakumpulan teh bisa disebut pangkolotna di Indonesia mah, ngadegna taun 1964. Hakekat Wanadri teu leupas tina ngajaga jeung ngamumule alam sapuratina jeung keur kapentingan pangaweruh jauhna mah sangkan mikacinta ka lemah cai. Atuh unggal anggotana ge kudu jangji boga sipat satria, teu ngarogahala alam, daek tutulung, rela berkorban keur ngabela kaadilan jeung bebeneran.
Mun nilik kadinya asa teu jauh jeung lalampahan asketis Bijangga Manik utamana dina mikacinta jeung ngamumule alam lingkungan. Isu-isu global ngeunaan lingkungan kayaning global warming jeung kasadaran lingkungan (ekologi) kacida alusna lamun dilalanyahan diwanohkeun ka barudak sakola ti mimiti Taman Kanak-kanak.
Sigana aya alusna lamun Wanadri ngalalanyahan asup ka sakola sakola ngaguar kabeungharan jeung mangpaat leuweung, gunung, laut jeung dirgantara dumasar kana pangalaman nu geus dilakonan ku anggota Wanadri. Ti mimiti ngajajah puncak gunung, nyasar leuweung, SAR,.numpak pesawat trike ti Sabang ka Marauke. Ngawanohkeun alam ka barudak teh mangrupa investasi sangkan generasi kahareup tambah sadar lingkungan.
Atuh alusna mah sakabeh pangalaman Wanadri ge dibukukeun, ambih kabaca ku balarea, da ayana Wanadri teh keur urang Bandung hususna, keur urang Sunda umumna matak pikareueuseun. Ku dibukukeunana pangalaman Wanadri sahenteuna bakal nambahan kabeungharan literasi ka Tatar Sunda.
***
Dina bulan Agustus 2010 Cupumanik teh nincak taun kadalapan. Alhamdulillah ti mimiti bulan Agustus 2003 tug nepi ka ayeuna, unggal bulan majalah Cupumanik medal, nepungan nu macana.
Geus loba nu diguar, geus loba nu ditulis, sugan we sasieureun sabeunyeureun nu ditulis dina Cupumanik teh ngilu ngabeungharan batin urang Sunda.
Dina emprona milih tema nu rek dimuat teh lain pagawean enteng, lir ngeusian tarucing cakra nu teu puguh pertanyaanana. Najan kitu ari implengan mah tetep aya, ngalelebah nu kumaha nu merenehna.
Sangkan ulah sasab teuing dina majalah nu ayeuna diguar kumaha pamadegan ti para inohong ngeunaan Tatar Sunda, aya widang atikan, politik, budaya, ekonomi jeung sajaban ti eta. Maksudna mah sangkan kakoreh nu kumaha atuh Sunda nu dicita-citakeun teh, kumaha carana ngawujudkeun eta cita-cita tur naon hahalangna jeung kumaha ngungkulanana. Tangtu pamadegan ti nu sejen ge dianti-anti pisan pikeun mairan eta pasualan. Sugan jeung sugan pamadegan ti balarea teh bisa ngajanggelek jadi hiji strategi keur nyungsi Sunda nu mandiri.
TUNGGUL HAUR.
Ku : MAMAT SASMITA
Geus rada lila teu ka lembur teh, aya kana dua taunna. Lain teu sono, ngan nyakitu kangaranan ka lembur, kudu we rada merekis pesak. Da geuning anu ngumbara mah sok rajeun disangka loba pakaya. Komo lamun datangna sakulawarga bari make mobil, boa mobil teh meunang nyewa. Lain gagayaan datang make mobil teh tapi meunang ngitung, asa leuwih murah batan kana beus komo mun make travel mah. Mun indit sorangan enya leuwih murah kana beus. Datang ka lembur teh sok kari waasna, indung jeung bapa geus taya dikieuna, atuh lanceuk-lanceuk kuring teu mukim di lembur tapi di kota sejen. Titinggal kolot ngan kari kebon sacangkewok, dianggap jimat titinggal kolot. Mun ka lembur nganjang teh sok ka kapiadi, enak emang nu panggedena, ari umurna saluhureun kuring, malah kaitung jauh. Najan kitu nyebut mah tetep adi, atuh manehna nyebut ka kuring teh akang. Geus jadi kabiasaan barang jol teh sok loba nu nguah-ngaeh bari jeung nyolongkrong sasalaman, terus jul-jol aya bari teu lengoh sok aya we nu dibawa, kayaning cau, ranginang, opak, majarkeun ambih kaasaan ku urang kota. Asa jadi menak keur kita mah. Ari ka Bi Oyoh mah sok ngahaja ngengken bubuy sampeu, deuh da matak poho ka mitoha atuh ngahenggoy bubuy sampeu meunang bi Oyoh mah. Di luarna teuas semu tutung, ari dibuka teh muruhmuy, ngan murakna kudu panas keneh, karasa ni’mat pisan.
Bada lohor ngoloyong ka beh tonggoh, rek manggihan Ua Adung, kitu we ua Adung ge kapi-kapi keneh, lain ua teges, maksud teh rek meuli awi haur sababaraha leunjeur jeung tangkal albasiah satangkal mah. Awi mah rek dipake mager kebon, ari albasiah mah keur ngaganti tihang saung lisung nu kapiadi. Lain saung lisung meureun nu benerna mah, da ngan ukur di pipir imah, pedah dipasang suhunan nyolodor saeutik tamba kahujanan teuing.
Kabeneran Ua Adung keur nyampak, teu ngobrol kapapanjangan togmol nepikeun hayang meuli haur, sababaraha leunjeur jeung tangkal albasiah, demi nu nuarna mah geus ngahiras ka Kang Sodik, tatangga kapiadi, harita ge bareng nepungan ka Ua Adung. Gonjreng mayar sakumaha rega umumna bari ijab kobul sabiasana nu ngajual jeung nu meuli. Pasosore Kang Sodik mucunghul bari manggul tangkal albasiah, da awi mah cenah geus di ka kebonkeun. Tangkal albasiah di golerkeun deukeut lisung, moal waka dipigawe ngadagoan rada garing heula, ambih babari migawena jeung ambih teu malincang
Di lembur teh ngadon ngendong meunang sapeuting, meungpeung budak keur pere sakola, rehe combrekna lembur karasa beda jeung di kota, di kota mah peuting ge tetep we matak haringhang. Indung budak mah ti barang datang keneh teu cengkat di dapur, majarkeun resep ngasur-ngasur suluh di hawu. Kepoh-kepoh niupan songsong, haseup meletek, ma’lum suluhna teu garing pisan da keur usum ngijih. Ari anak kuring mah ukur ngadepong di tengah imah bari nyonyoo kubus rubik 3x3, anak kuring teh awewe kakara kelas hiji SMP. Dititah niup songsong ge kalah ngajerete, sieun kapetelan ku ruhak jeung gigisik bae, da panon peurih keuna ku haseup.
Kapeutingnakeun, bari ngajapapang, ngararasakeun simpena peuting, bet inget kana carita bapa suwargi. Carita jaman gorombolan taun 50an di lembur ieu pisan, majarkeun maju ka peuting teh teu weleh hariwang, inggis ku bisi, da lembur mindeng dijorag gorombolan. Teu kaur boga banda pakaya mindeng direweg ku gorombolan, leuheung mun ukur banda pakaya, tapi deuih sok kajadian dititah ngilu ka leuweung, dipaksa jadi gorombolan. Keur nyingkahan karerepet siga kitu nya antukna mah ngungsi ka Bandung, cenah mah ngungsi teh mangsa kuring umur tilu taun. Mun harita teu ngungsi, boa kuring ge angger we jadi urang lembur, moal jadi urang Bandung.
Isukna pabeubeurang, sanggeus garing ciibun, kuring ngajak anak ka pajaratan bapa jeung ema, rek ngadon sasapu jeung meresihan jukut nu rada ngajejembrung. Budak mah dititah sasapu ku sapu nyere, nyapukeun kalakay, ari kuring mah ngababad jukut jeung nyokelan teki. Cek kuring ka budak „Tah nu ieu mah kuburan Enin, ari nu ieu kuburan Engking..“, budak teh neuteup kuburan sajongjongan mah, sigana ngabde siga kumaha ari Enin jeung Engkingna. Da enya anak kuring mah teu nyahoeun pisan rupa aki jeung ninina. Nu deukeut mah jeung aya keneh dikieuna ninina ti indungna.
Beres ngored jeung sasapu di pajaratan, tuluy mulang bari ngala daun kuciat, di sisi jalan nu kaliwatan. Daun kuciat teh keur ubar, bitis indungna budak rada bareuh saeutik, aya nu mere nyaho sangkan dihaneutan ku daun kuciat meunang ngaleumpeuh, ditempelkeun haneut-haneut ka nu bareuhna. Ari ngaleumpeuhna dina teko aluminiem nu dieusian ku cai panas.
Cenah nu alus mah ku bungkusan lebu haneut tina hawu, tuluy dibungkus ku daun kuciat, tah terus ditempelkeun dina nu bareuhna. Ari di Bandung mah hawuna ge euweuh, nya kapaksa ngaleumpeuh daun kuciat teh dina teko panas.
Barang datang ka imah kapiadi, diburuan geus pabalatak tunggul haur jeung regang awi daunan keneh, atuh aya nu ngabagug deuih tunggul tangkal albasiah. Cenah eta tunggul nu galituk teh ti Ua Adung. Puguh we keur kuring mah rada heran naha bet dibabawa kadieu. Cek kapiadi, mun barangbeuli ti Ua Adung kudu puguh ijab kobulna, lantaran nu dibeuli teh awi jeung tangkal albasiah, eta hartina nu dibeuli teh sapuratina, ti mimiti daun, regang nepi kana tunggulna. Ngadenge kitu kuring bati melengek, bener atuh Ua Adung teh. Ngan eta we karunya nugar jeung ngakutna, da meureun kudu mayar. Sedengkeun diakutna ku mobil bak.
Kencling we kuring indit ngajugjug ka imah Ua Adung, rek muguhkeun, da angkanan teh rega sakitu mah kurang keneh mun kudu nugar jeung ngakut tunggul. Kasampak Ua Adung keur nyangsaya dina bale-bale hareupeun imahna, bari ngageberan awak ku dudukuy, bajuna ngaliglag. Tayohna cape balas nugar tunggul. Bari uluk salam kuring nyolongkrong sasalaman, tuluy nepikeun pamaksudan rek ngagantian ongkos nugar tunggul jeung ngakutna. Walon Ua Adung lalaunan “Heueuh urang teh kamari teu puguh ijab kobulna buniaga teh, Ua teh embung boga hutang bisi kabawa ka aherat. Geura pek lamun tunggul teu diala, heug sirungan tuluy jadi gede, geus gede tuluy dijual kapan eta teh sarua jeung ngajual barang batur, matak tunggul ditugar bisi jadi mamala keur Ua”. Kuring bati melengek, pok dieu Ua Adung ngomong “Ku Ua ieu duit tambahna teh ditarima keur buruh nu nugar tunggul jeung keur ongkos ngakutna da kana mobil bak, eta deuih nya Jang Sodik siga nu teu ngarti bae nuar tangkal teh, majarkeun da teu dipiwarang..”.
Cek kuring “Nu lepat mah abdi Ua, leres Kang Sodik teu dipiwarang nugar tunggulna, raraosan teh siga icalan di kota tara aya ijab kobulna”.
Pasosore kuring jeung kulawrga nyemprung balik ka Bandung, ngalangkang keneh pameunteu Ua Sodik, nu darehdeh hirup pinuh kajujuran.


text:
Sop
Sop nyaéta masakan berkuah tina kaldu anu dijieun ku cara dipasak bahanna, sarta biasana dibéré samara sarta bahan séjénna pikeun nambahan rasa.[1]
Resep Sayur Sop Hayam[édit | édit sumber]
Bahan-bahan[édit | édit sumber]
- 5 jangjang hayam, potong jadi 10 bagian (bagian jangjang sarta “pingping”) atawa ceker hayam
- 10 bakso, lauk, potong-potong
- 2 wortel, potong-potong
- 1 kentang, potong-potong
- 2 lembar kol héjo, potong-potong
- 2 batang daun bawang, potong-potong
- 1 batang saledri, bagéan daun sarta saeutik bagéan batangna, potong-potong
- 4 bawang bodas, geprak tuluy cincang garihal
- 1/2 bawang bombay, potong-potong
- 2 liter cai
- 1 sdt uyah
- 1 sdt lada bubuk
- 1/2 sdt kaldu hayam bubuk
- 2 sdm mantega.[1]
Cara nyieun[édit | édit sumber]
- Panaskeun mantega dina panci, tumis bawang bodas sarta bawang bombay nepi ka seungit
- Asupkeun hayam, aduk rata tuluy tambahkeun cai
- Asakan nepi ka cai ngagolak sarta kaluar kaldu
- Asupkeun wortel, kentang sarta bakso lauk, masak kira-kira 5 menit tuluy asupkeun kol, daun bawang sarta saledri
- Asupkeun uyah, lada sarta kaldu hayam bubuk, aduk rata
- Asaan, tuluy angkat sarta sajikeun.[1]
Khasiatna[édit | édit sumber]
Sajaba rasana anu ngeunah sarta haneutna anu nyieun beuteung merenah, sop ogé boga mangpaat séjén utamana dina usum hujan kieu, cuaca meded sarta hawa jadi tiis.[2] Pangngeunahna ngarasaan sop haneut , sanajan henteu lapar, lamun beuteung dieusi hiji hal anu henteu beurat teuing pasti moal nolak. Sop haneut anu hérang atawa anu kentel, cocog dirasaan pas waktu cuaca anu tariis.[2] Prosés masakna praktis kitu ogé ngasaanna ogé henteu ribet.[1] Sarta rupa-rupa sop haneut éta nikmat sarta bisa jadi ‘ubar’ khasiat-khasiatnna, nyaéta :
Referensi[édit | édit sumber]
- ↑ a b c d e resep nyieun sup (diaksés tanggal 05 Nopember 2011)
- ↑ a b khasiat sup (diaksés tanggal 05 Nopember 2011)


text:
Jenengan aslina H. Wiredja Ranusulaksana, leuwih dikenal ku sandiasma Ki Umbara. Lahir di desa Bendungan, Lebakwangi, Kuningan (10 Juli 1914-2005), tapi sabada tamat Normaalschool Serang (1933) ngumbara bae di lembur batur. Taun 1954 lulus ujian SGA, ngawulang di SMP, tuluy jadi Kepala SMP Muslimin III Bandung nepi ka pangsiun.
Mimiti nulis mangsa samemeh perang, dimuat dina majalah Parahiangan (Bale Pustaka, Jakarta), Timbangan (Tasikmalaya) jeung surat kabar Sipatahoenan. Sabada perang karanganana dimuat dina majalah Warga, Mangle, Pelet, Sari, Langsensari, Madjalah Sunda, Gondewa, jll. Rereana mangrupa carita pondok. Sabagian geus dibukukeun, antarana Diwadalkeun ka Siluman (1965),Teu Tulus Paeh Nundutan (1966), Nu Tareuneung (1968), Jurig Gedong Setan (2003).
Kasohor ahli jurig kulantaran dina carita pondokna rea nyaritakeun siluman-siluman. Buku-bukuna nu sejen : Si Bedog Panjang (1967), Maju Jurang Mundur Jungkrang (1967), Si Lamsijan Kaedanan (1983), Pahlawan-pahlawan ti Pasantren (1966) nu dipigawe duaan jeung S.A. Hikmat (1966) kalawan ngangunakeun sandiasma Ki Ummat, jeung lain-lainna.
Kungsi narima Hadiah Sastra majalah Mangle, Hadiah Sastra Rancage 1991 pikeun jasana dina makayakeun sastra Sunda. Kungsi jadi anggota redaksi majalah Mangle jeung Pelet.
Heunteu rea nulis sajak, didieu dimuatkeun sajakna :
-
Murahing Pangeran
-
Nini Anteh
Murahing Pangeran
Taun-taun henteu dipareng batian
panakane henteu aral ngarasula
tutulisan geus aya ti kalamula
iklas hate teu ngaborongkeun Pangeran
Rahmat Gusti lir cai pancuran herang
ngagelenggeng mayeng ngocor ngagolontor
henteu kiruh sumawonna lamun kotor
matak seger diinum ku nu hanaang
Ngucap sukur ka Allah nu sipat murah
geus keresa maparin panjang lalakon
gunung Gede, gede keneh hate anu diijabah
Pamungkasna : “Ya Allah mugia eta titipan
mulus banglus hirup huripna teu mubah
mapay jalan nu dipirido ku Anjeun.”
Nini Anteh
nini anteh jeung ucingna
di bulan
panglamunan
manusia teu kurang sandang
bulan aya nu maranan
kamurahan pangeran
maparin kanyaho ka manusa
nini anteh alewoh naya
kumaha di bumi indonesia
anak incu geus barisa make
geus barisa digawe
laluhur elmu cara andika
ucing nini eong-eongan
nembrong-nembrong
kumaha di bumi indonesia
beurit-beurit galede keneh huluna
nini anteh jeung ucingna
alewoh nanya
kumaha di bumi indonesia
Bb 1969


text:
Thom Yorke
Thomas Edward Yorke atawa anu kasohor Thom Yorke nyaéta vokalis ti grup musik rock alternatip Radiohead anu lahir tanggal 7 Oktober 1968 di Wellingborough, Northamptonshire, Inggris[1][2][3]. Thom Yorke anu biasa dilandi Dr. Tchock ieu mahér maénkeun gitar éléktrik jeung akustik, bass jeung drum[1][3]. Thom boga hiji adi ngaranna Andy[1]. Panon kéncana bisa disebut teu normal, sabab nalika lahir panon kéncana Yorke nutup[2]. Yorke kungsi dioperasi panon nepi ka 5 kali, malah nu terahir mah hampir nyababkeun Yorke teu bisa ningali deui, tapi sabada nutup panonna maké panutup panon, ahirna Yorke bisa ningali deui najan teu pati jelas[1][2].
Yorke meunangkeun gitar pertamana nalika umur 7 taun[1]. Nalika umur 10 taun, Thom jadi personil grup musik di sakola Abingdon[1]. Di ieu sakola, Thom papanggih jeung personil grup musikna engké, Ed O'Brien, Phil Selway, Colin Greenwood jeung Jonny Greenwood[1][2]. Ieu grup musik dingaranan On a Friday sabab Thom Yorke saparakanca sok latihan dina poé juma'ah[2]. Sabada nyieun kontrak, On a Friday diganti jadi Radiohéad[2].


text:
Kang Jaja
rèk mangkat
nyaba ka Jakarta. Mèmèh mangkat, isuk-isuk kènèh manèhna mumuluk bubur
ayam. Teu poho pus-ap lima kali, sit-ap lima kali, pul-ap opat kali
karasa geuning manèhna hahèhoh jeung lapareun deui. Belewek jajan buras.
Ku keyeng kahayang muru dulur rèk milu dagang di kota, bèla meupeus
cèlèngan bangkong nu mangbulan-bulan can di buka. Barang prèk peupeus,
katèmbong sapuluh rèbu aya genep, dua puluh rèbu aya dua, lima rèbu aya
tujuh, rèbuan aya tilu puluh, cucunguk paèh aya tilu, rècèh saratus
logam mah horèam ngitung. Sawarèh rumasa kudu dibikeun ka indungna
pikeun balanja sapopoè. Sèsana di pakè ongkos nyaba. Enya, saongkoseun
gè baè cenah, da geus tepung mah jeung Mang Teten di Jakarta moal kudu
hariwang.
Dua taun
katukang Mang Teten geus tiheula ngalalana di Jakarta. Kamari pisan
manèhna ngirim surat ka Kang Jaja sangkan nuturkeun ka Jakarta, mantuan
ngepak bubuahan di ruko. Lumayan cenah, batan huleng jentul cicing di
lembur taya pagawèan nu alus. Nya kitu keur mangsa luntang-lantung jeung
Mang Teten di lembur gè, Kang Jaja jeung Mang Teten teu welèh
paheuyeuk-heuyeuk leungeun sapapait samamanis. Kitu tea Mang Teten mah
resep ngalalana abong urang Tasik, dalah Kang Jaja mah kacida kurung
batok teu wani-wani ingkah ti lembur acan. Lumrah mun Mang Teten masih
inget kènèh ka Kang Jaja bubuhan babarengan geus lila, meureun mah pait
kalakonan duaan, bagja gè kudu.
Kang Jaja amitan kanu jadi kolot.
Kasawang rèk pipisahan jauh. Mèmèh mangkat tunya-tanya heula sual
Jakarta ka Pa Lurah nu kungsi ulin ka Jakarta. Ti mimiti beus nepika
angkot mèh dibejaan Tuluy ngaran jalan, tempat, pasar. Pa Lurah ngadadak
nyieun peta sangkan engkè Kang Jaja teu barieukeun sasab di jalan. Kang
Jaja unggut-unggutan. Nganuhun-nuhun. Enya, Mang Teten tèh nitah Kang
Jaja datang wè ka alamat nu kungsi ditulis dina surat. Tèangan di pasar
jeung di ruko nu ngaranna geus puguh jentrè dina eusi surat. Datang wè
baè saongkoseun gè, basana.
Beuleunyeung Kang Jaja numpak beus.
Sajajalan manèhna nyawang pikahareupeun. Nya sugan wè aya milik nu gedè.
Rèk milu mantuan Mang Teten di Jakarta, puguh cenah dunungan Mang Teten
butuh pagawè deuih. Nya èta tèa nu diarep-arep ku Kang Jaja, pagawèan
nu nyampeurkeun sorangan. Najan dititah naon gè daèk waè asal tong
dititah ngitung angka-angka. Butek, basana. Ngitung duit mah bae. Kang
Jaja sura-seuri sorangan.
Saumur-umur nyunyuhun hulu, kakara Kang
Jaja nyaba jauh kieu. Ah itung-itung pangalaman cenah. Hatè Kang Jaja
sajajalan norowèco. Teuteup Kang Jaja ngintip tina jandèla nempo kaluar.
Asa waas keur Kang Jaja mah nu tileuleutik gumulung ukur di lembur.
Nempo tempat anyar tèh asa ngarasa hèlok. Nyaan dunya tèh lega kènèh.
Kang Jaja ngarasa sebel. Beuteung asa murel hayang utah. Kusiwel mawa
kèrèsèk tina kantong. Ditahan-tahan ogè. Reup dipeureum-peureumkeun
panonna hayang disarèkeun, mèh teu karasa di jalanna. Panon poè ngarayap
nyorotkeun panasna. Hawa jero beus ngadadak bayeungyang.
Dipeureum-peureumkeun gè angger Kang
Jaja tèh teu bisa sarè. Nu gigireun mah budak pamuda ngagerenyem wè
dahar kacang teu eureun-eureun. Sakapeung mah nawaran Kang Jaja. Kang
Jaja ngahanjakalkeun teu mekel dahareun ti imah. Cai nginum gè hanteu.
Kadèngè ukur sora mesin ngagerung luhureun aspal, puguh panumpang mah
jempè jiga nu taribra kabèh.
“Hareudang nya, Pa.” ceuk nu gigireun semu nyengir ngipas-ngipas awak ku sapu tangan.
“Enya pisan, Cèp. Keur kaayaan kieu mah hayangna teh gebrus mandi.” Ceuk
Kang Jaja. Budak pamuda seuri ngahahah. Atoh pisan Kang Jaja aya nu
maturan ngobrol, make basa Sunda deuih, jadi asa teu kararagok
ngawangkong gè.
Nyaan ku ngawangkong mah Kang Jaja gè
teu karasa kesel jero mobil tèh. Eta budak pamuda tèh budak mahasiswa.
Cenah rèk ka lanceukna di Jakarta. Keur mangsa liburan kuliahna jadi
nyelang ulin ka Jakarta, sarua jeung Kang Jaja rèk ngadon gawè. Tah
geuning, kabèh jelema geus lieur ku duit mah. Mahasiwa gè nu kawajibanna
diajar teu welèh nyelang nyiar duit. Kang Jaja unggut-unggutan seuri
jero hatè.
Nya tidinya Kang Jaja bacèprot
ngawangkong ngalèr-ngidul jeung manèhna. Geuning karasa beuteung Kang
Jaja lapar kacida. Kang Jaja ngarumas. Untung wè ari nginum hungkul mah
budak pamuda tèh nawaran. Leguk wè Kang Jaja teu èra nginum bangun nu
hanaang kacida. Beurang panasna turun. Panon poè nyumput tukangeun mèga.
Hawa teu bayeungyang teuing. Genah karasana kana awak Kang Jaja na gè.
Mingkin lila, Leng. Reup Kang Jaja peureum…
***
Geuning lain reup kawas ilaharna sarè.
Kang Jaja kapiuhan lila pisan. Barang lilir manèhna keur di
geuing-geuing ku supir jeung kondèktur. Kang Jaja nguniang hudang. Sirah
semu lieur, awak nyeri, beuteung nyeri. Kang Jaja istighfar. Panonna
rinyay. Tikoro asa pahang. Awakna panas nyebrèt. Teuing geus sabaraha
jam teu sadar. Kang Jaja luak-lieuk. Geuning beus mah geus towong.
Leungeunna ngagarayam neang kantong. Ataghfirullah! Kamana kantong? Kang
Jaja reuwaseun.
“Kamana kantong, Kang? Kamana kantong
kuring?” Kang Jaja tatanya ka kondektur jeung supir. Nu ditanya kalahkan
silih pelong. Gebeg deui Kang Jaja reuwas basa nempo arloji dina
leungeunna leungit. Kusuwal-kusiwel kana sakuna. Gebeg deui. Duitna gè
euweuh. Ukur nyèsa dua rebu. Goak Kang Jaja ngagoak. Kokotètèngan bangun
ku bingung. Biwirna ngageter. Panonna carinakdak. “Mana duit kuring!
Mana arloji kuring! Mana kantong kuring!” kang Jaja cocorowokan. Supir
gogodeg. Kondèktur ngarènghap panjang.
“Kamu dicopet, Mas.” Ceuk kondektur ka Kang Jaja. Nu diajak ngomong olohok.
“Kejadian lagi, Bang…” kondektur ngarahuh. Pon kitu deui supir.
“Gak salah, Don, kena tipu ni orang…”
Kang Jaja kaluar tina beus bangun nu linglung naker.
Langit katèmbong ceudeum. Jelema lalar
liwat di sisi jalan. Sora mobil silih tèmbal. Di terminal Kang Jaja
luak-lieuk bingungeun. Kang Jaja ceurik. Kudu kamana lalampahan. Apan
alamat aya dina surat. Suratna dina kantong. Leungeunna ngadègdèg ngodok
saku baju. Aya kertas sacewir. peta ti Pa lurah tèa. Untung peta mah
aya. Di terminal Kang Jaja tunya-tanya ngeunaan peta dina kertas. Inget
kènèh Pa Lurah mèrè pijalaneun.
“Wah, masih jauh, Mas. Naik mobil angkot lagi dua kali kalo mau sampai..”
Butuh tujuh rèbu cenah mun hayang tepi naik angkot. Leng Kang Jaja
ngahuleng. Naik mobil duit timana. Apan dua rèbu deui. Kang Jaja
kokotètèngan di terminal. sakapeung ngawani-wani miceun kaèra mènta
duit. Tapi euweuh nu daèk mèrè. Teungteuingeun. Hareupeun èmpèr toko
Kang Jaja ceurik deui. Gusti, kudu kumaha ayeuna pilampaheun? Kang Jaja
ngajerit jero hatèna.
Ngarasa geus nyaho jalan mah Kang Jaja
rèk nekad leumpang. Tapi awakna asa leuleus. Beuteung Kang Jaja kokoèt
lapar kacida. Hareupeunna aya tukang kupat tahu. Kang Jaja kumètap.
Kupat Tahu: Rp. 3000. Deuh, kurang sarèbu dina meulina gè. Kang Jaja
ngarènghap panjang. Rènghapna seuseut. Rèt ka toko, nempo jam dinding.
Geus asub satengah lima. Nyur hayang kiih deuih.
Teu kungsi lila, Kang Jaja nèangan WC.
Di belah kulon manggih WC. Bus manèhna abus. Pikiran mah kumalayang
kamana mendi. Hatè nyeri. Inget kudu solat mah. Kabeneran aya mushola
ngahiji jeung WC umum. Geuwat manèhna wudu. Sajeroning solat, hatè mah
ngacaprak teu puguh jurus. Teu welèh jerit mènta tulung ka Pangèran.
Sabada rèngsè solat, Kang Jaja lila ngadu’a. Teu poho mungkas sasadu
saklek ka Gusti bakating ku bingung. Bakating ku jangar…
Gusti, naha bet meunang musibah kawas
kieu? Atuh tulungan sim kuring. Enya, kuring mampuh leumpang nyorang
alamat. Daèk. Tapi awak leuleus inggis teu kuat lalampahan. Tulungan
Gusti. Ayeuna pisan kuring mènta tulung butuh duit sarèbu wè keur meuli
kupat tahu. Lapar kacida Gusti. Pitulung Anjeun mah sok datang timana
wae…
Kang Jaja teu nyaho deui kudu ngadu’a
naon. Nu aya amah pikiran nu sarwa bingung. Pajeujeut. Kang Jaja
cengkat. Manèhna kaluar ti mushola. Teu poho ka kamar WC heula. Leguk
nginum ciatah. Sabot rèk kaluar ti WC, manèhna ngadèngè aya nu
ngageroan…
“Mas, Mas…” aya pamuda nepak taktak.
Awakna jangkung gedè. Lungeun si manèhna nunjuk kotak gigireun panto.
Mandi, Kencing, Berak Rp. 1000. Leng sirah Kang Jaja muter. Gusti… karèk
bieu pisan kuring mènta tulung hayang duit sarèbu, na atuh kalahka
dipènta sarèbu. Kang Jaja ngagoak dina hatèna…


text:
Wilujeng sumping ka versi Basa Sunda www.GotQuestions.org!
Panarosan Kitab Suci nu tos dijawab
Urang nyuhunkeun dihapunten, kusabab urang teu tiasa nampi panarosan nu dikirimkeun ka urang dina basa Sunda di waktos ieu. Upami anjeun tiasa nyerat sareng maca basa Inggris, anjeun tiasa ngajukeun panarosan anjeun di - https://www.gotquestions.org/Bible-Questions.html.
Di handap ieu aya kaca-kaca nu tos urang sadiakeun dina basa Sunda:
Injil Kasalametan ti Allah
Meunangkeun Hirup Langgeng?
Narima Panghampura? Kumaha carana abdi tiasa narima panghampura ti Allah?
Naon nu dimaksad narima Yesus kanggo jadi Jurusalamet pribadi anjeun?
Naon ari rarancang kasalametan / jalan kasalametan teh?
Naon nu dimaksad Kristen teh?
Abdi nembé pisan percanten ka Yesus...ayeuna naon?
Panarosan anu penting pisan
Allah teh aya? Naon buktosna yén Allah teh aya?
Saha Yesus Kristus teh?
Yesus teh Allah? Ari Yesus pernah ngaku yén Anjeunna Allah?
Panarosan Kitab Suci nu tos dijawab


text:
Londok jeung lolondokan.
Londok téh salasahiji ngaran sato leutik anu osok aya dinu hara-haraeun kayaning jujukutan atawa dangdaunan jeung tatangkalan. Wujud ieu sato téh biasana mah susah kapanggihna kusabab rupana anu osok nyaruaan kana kaayaan tempat cicingna. Lamun rupa tempat cicingna warna héjo, londok téh osok miboga rupa héjo ogé. Lamun cicing dina tempat anu warna hawuk, ieu sato téh miluan roba jadi warna hawuk ogé. Jadi, kaayaanana téh teu bisa leupas tina kaayaan di mana manéhna cicing.
Ieu mangrupakeun hiji kamonésan anu dipiboga ku sato anu ngaranna londok. Bisa ngarobah dirina nyaluyukeun reujeung sakurilingeunana.
Dina kahirupan jalma, aya kalanana aya jalma anu sarua reujeung londok. Aya jalma anu bisa nyaluyukeun dirina reujeung kaayaan tempat cicingna. Nya istilahna mah bisa lolondokan, nyaéta jalma anu miboga sipat saperti londok: bisa robah-robah kaayaan dirina kumaha kaayaan tempat cicingna (di mana reujeung kumaha). Lamun cicing di tempat anu kaayaanana héjo, éta jalma miluan jadi warna héjo. Pon kitu deui sabalikna.
Lamun nilik kana tujuan londok dina nyaluyukeun dirina kana kaayaan tempat cicingna, miboga tujuan supaya bisa nyamunikeun dirina. Londok malih warni téh ngajaga diri tina tukang néwakan manéhna. Supaya henteu gampang kapanggihna ku sato séjénna atawa ku jalma. Jadi tujuan londok malih warni téh taya lain pikeun ngajaga diri.
Lamun aya jalma anu miboga pasipatan saperti londok kumaha?
Bisa waé jalma anu lolondokan téh tujuanana teu béda reujeung tujuan londok. Pikeun ngajaga dirina. Jalma cicing di hiji tempat kudu bisa nyaruaan kana pasipatan anu aya di éta tempat supaya bisa ditarima ku jalma-jalma anu aya di éta tempat. Supaya henteu dijauhan masarakat kusabab ngarasa béda reujeung kaayaan dirina. Di mana nganjrekna, éta jalma bisa nempatkeun dirina sakumaha kaayaan tempat cicingna.
Ngeunaan pasipatan jalma ieu, aya alusna ogé aya goréngna. Naha alus jeung goréng pikeun dirina atawa pikeun jalma di luar dirina. Jalma anu bisa lolondokan téh apanan bisa disebut jalma anu teu miboga pamadegan. Pasipatanana dipangaruhan ku pasipatan jalma-jalma anu aya di tempat cicingna. Dina palebah ngajaga dirina, utamana kumaha supaya bisa ditarima ku masarakat di tempat cicingna, henteu bisa nyirikeun kumaha pasipatan dirina anu sabenerna. Jadi moal bisa kaciri jeung kapanggih kumaha pasipatan dirina anu sabenerna, kusabab disamunikeun.
(Gambar meunang neangan ti internet)


text:
Endahna Layung Beureum di Waduk Darma*(
Eta teh slogan salah sahiji tempat wisata di Kuningan, kota kuring. Hiji danau endah nu dingaranan Darma. Langkung dikenal namina "Waduk Darma", margi danau eta teh mangrupi dam/bendungan/waduk anu didamel kanggo kaperyogian cai di Kabupaten Kuningan jeung sakitarna.
Waduk Darma didamel ti jaman walanda keneh. Ku sagala pasualan pisik,sosial sarta ekonomi, pangwangunan waduk darma ngeueum 425 hektar taneuh. Ayeuna unggal poena ngahasilkeun cai 39 juta kubik nu digunakeun keur nginum sarta irigasi tatanen disabagian utama daerah Kuningan.
Pernahna eta waduk aya di wewengkong Desa Jagara, Kacamatan Darma. Puguhna mah di jajalaneun Cirebon-Ciamis, jarakna sakira 12kilo ti kota Kuningan & 37kilo ti Cirebon. Pami ti Ciamis sabaraha kilo nya...(cing cung urang ciamis hehe).
Ti Kuningan mah tiasa disumpingkan nganggo angkot, elf atanapi beus antar kota. Ongkos? mangga we tawis ku anjeun, atanapi taros panumpang nu gigireun. Nya standar lah, mung sing sabar bae pami kabagean angkutan anu ngetem atanapi malih sabalikna meded dugi ka mangga nyanggakeun tatih bari nonggeng na panto elf atanapi deui tatih pasesedek kelek dina Beus (...yikes:D). Nya pami hoyong santey, nganggo kandaraan pribadi wee. Lebet ka Loket jaga tos sayogi tempat parkir nu raos. Mung peryogi waspada kumargi aya di daerah gunung, boh ti arah kuningan atanapi ti ciamis, jalan ka Waduk Darma teh bulat beulit meh ngabentuk angka 8.
Namung ulah hariwang, pangorbanan di jalan bakal kabayar ku kaendahan Waduk Darma ku anjeun. Sanaos sloganna nunjukeun kaendahan layung pasosore(Keindahan Senja), basa panonpoe surup di kulon, nembongkeun endahna kelir layung, tur kagambar dina cai ulang-ulangan, ditembalan ku angin nu ngahiliwir niup tatangkalan. Waduk Darma tetep endah disumpingan iraha bae. Tangtu wae dina jam kunjungan bukana waduk.
Malih mah dina raraga mangsa husus, misalna 17 agustusa, tepung taun Kuningan unggal tanggal 2 september, Waduk Darma jadi tempat dilaksankeun rupa-rupa lomba nu khas, diantawisna; dayung, panah, jeung rupa2 kamonesan daerah tradisional (hilap deui yeuh, punten).
Urang ge tiasa nyewa eta tempat kanggo ngayakeun acara nyalira. Misalna reuni, pesta kebon, speedboat, dayung jste. Didinya oge sayogi sababaraha bungalow kanggo disewa teu kakantun warung-warung tempat jajan (horeee...).
Teu kalangkung, sabab aya tangkal jeung cai, sok ngadatangkeun hawa romantis (siga pelm India kitu). Seueur nonoman nu dongkap ngadon bobogohan, paduduaan sisi cai handapeun tangkal, ngararasakeun kaendahanna babarengan. Tah hayooo saha nu pernah ka Kuningan atanapi urang kuningan, pasti kantos ngajak kabogohna ka Waduk Darma. hihi kalebet nu nyerat postingan yeuh:P.
Nu ngadon paduduaan teh taya kasieun, sanaos aya mitos, ti mimiti nu sararieun sapertos, sok katingali aya belut bodas meuntas di "jembatan" (naon sundana hilap deui) sisi waduk dugi ka papatah sepuh: Tong ngajak kabogoh ka Waduk Darma bisi putus.
Alah hag... saha nu nyidem dina atina hoyong putus? :P Leres heunteuna sih teu pasti nya, namina ge mitos. Tapi memang pami sepuh nyarios kedah didangu teh kitu da geuning sok aya wae leresna. Buktosna abdi ku anjeun, ngajak kabogoh kadinya...ahirna putus!!!
Eits, tong lepat, ieu mah putus nu ngabungahkeun alias putus ku alatan rubaah status janten laki rabi, malih tos aya buntutna yeuh, Kaka..:) Yeuh buktosna ge...
Sok geura saha wae anu ngalangkung ka wewengkon dinya, mangga sindang ka Waduk Darma. Dijamin nyugemakeun kana manah tur salira.
Salam
Roro di keseharian.com (versi Indonesia aya di dinya)
Poto Waduk Darma dikirim ti: gunardisaputra.fotopages.com
*Poto handap mah sanes di waduk Darma ah, punten, tos lami tisaprak putus jeung kabogoh tara kadinya, hehehe


text:
isuk-isuk si Ncep geus gek diuk dina golodok imah akina, kadenge aki Djuanta keur ngahariring,,, durarang,,, duraring,,, bari heheotan
Sampurasuuuunnnnn,,,, ceuk si ncep
rampes,,,, ki djuanta nembal, bari ngancingkeun kampret belelna, kaluar nyampeurkeun datangna sora
gning ilaing Ncep ???,,, tas timana ?
ngahaja weh ki,,, rek neangan anu euweuh,,,, qiqiqiii
angger ilaing mah ari ditanya teh, sok nulain-lain ari ngajawab teh !!
ncep: hehee,,,,
sanes Ki, teu ngartos abdi mah, naha jalmi sapertos aki kedah nganggo raksukan belel kitu, saderhana pisan,,, pan dijaman sapertos ayeuna mah nganggo raksukan anu sae teh peryogi pisan Ki, sanes mung saukur kanggo penampilan, tapi kanggo tujuan anu sanes,,, nya meh diajenan weh kunu sanes 🙂
ki Djuanta nyerengeh,,, terus ngaluarkeun ali kucel dina salah sahiji ramona, bari nyarita,,,,
yeuh Cu,,, rek dijawab ku aki eta pananya hidep teh, tapi aki rek menta tulung heula ka hidep anaking. bawa ieu ali ka pasar anu dipentas jalan itu, bisa pangjualkeun teu saharga sa gram emas ???
si ncep anu nampanan eta ali anu kucel ngarasa ragu,,,,
sa gram Emas ???,,,
abdi teu yakin Ki, ieu ali tiasa di ical sahargaeun eta
ki Djuanta,,,, deuh angger ilaing mah, can dicoba geus murengked,,, jig kaituh cobaan heula bawa kapasar, saha nu nyaho hasil,,, !!!
si Ncep, ngingkig nurut kana kahayang akina, manehna nawarkeun eta ali anu kucel ka tukang dagang daging, sayur, lauk oge kanu lianna. euweuh hiji oge anu wanieun meli saharga sa gram emas, kajeun aya anu nawar sa harga sa gram perak, nya tibatan katanyaan ku akina, manehna teu wani ngajual. menehna balik deui ka imah akina, bari nyarita,,,,
Ki,,, teu aya anu kersaeun. aya anu nawis oge sa harga sa gram perak,,, ceuk si ncep ka akina
bari nyerengeh ki juanta neuteup incuna,,,
heuheuheuuu,,,, ayeuna kieu Cu, jung indit ka toko emas ditukangeun ieu jalan. coba perhatikeun ketakna toko emas anu araya didinya. omat hidep ulah buka harga, reungeukeun we maranehna mere panileyan kana ieu ali.
jiussss,,,, si ncep rikat lumpat, bari teu poho ngajewang katimus anu dina piring seng dua,,,, :p
teu lila si ncep geus datang, bari paroman beungeutna jiga anu gumbira. terus laporan ka akina,,,
Ki,,, sing horeng ari anu daragang tadi dipasar mah teu apaleun kana ieu barang, na ari ku tukang emas mah ditalawar ku harga 100 grm emas ning. gning niley ieu ali anu katingalina kucel teh 100 kali lipet tina tawaran anu dararagang di pasar.
ki Djuanta anu teu weleh seuri, nyarita laun,,,, tah eta jawaban hidep tadi teh Cu,,, manusa mah teu bisa ditiley tina pakeanna.
jiga ali anu katingalina kucel tadi,,,, ngan padagang sayur, lauk, jeung daging dipasar anu boga panileyan kitu soteh, pan beda jeung tukang emas mah,,, heuheuheu
emas permata anu aya dina DIRI hiji jalma, ngan disa ditingali jeung diniley dimana urang mampu ningali kana jero JIWA. diperlukeun ka-arif-an pikeun ngalongokna. jeung eta perlu PROSES,,
yeuh Cu, regepkeun,,,, urang moal bisa nganileyna ku ucapan jeung sikap anu kadeuleu sajorelat.
loba anu disangka emas ari pek ukur loyang, jeung naon anu disangka loyang singhoreng emas.
dina kaHIRUPan ieu, urang sok pirajeunan ngan ukur ningali cangkang hungkul. padahal, saestuna panampilan/cangkang teu bisa ngajelaskeun eusi-na. jiga ali kucel anu tadi,,, padahal ngabogaan harga anu luhur.
kusabab kitu, OMAT cu,,, ulah sok nganiley batur tina panampilan atw cangkangna hungkul. sing hade sangka kasasaha oge, tah eta peupeujeuh keur peupeujuh ti aki mah,,,
meunggeus atuh,,, lain ngahekak we kana katimus teh, bagean aki,,,!!!
Ncep,,, hihiiii,,, panya teh kanggo abdi sadayana 🙂
Hatur nuhun Ki, katampi kanyaahna
~Cag.
::BS


text:
Mémang kitu galibna, saha waé gé bisa cicing di mana waé. Bisa dumuk di lembur batur, teu kudu ngotok ngowo di lembur sorangan.
Nya kitu deuih, urang Sunda gé, nyebar di mana-mana, di sakulian Nusantara, kaasup di mancanagara deuih. Najan sarua, loba nu ngumbara, tetep aya bédana. Urang di batur, teu sing jadi bangbaluh keur pituin urang ditu. Lantaran, umumna urang Sunda, ngumbara téh, harayang baralik deui ka lemah cai. Mun téa mah, bubuara, ahirna mah, tetep micangcam lembur sorangan.
Bédana pasipatan antara batur nu ngumbara di urang jeung urang nu ngumbara di batur, pangpangna mah lebah pangaruhna ka lingkungan sabudeureunana. Ku lantaran ngarasa tetep nyemah, urang urang Sunda gé moal boga karep ngahésékeun nu boga imah. Atuh, di mana waé ayana, urang Sunda tetep ngajénan pribumi!
Ka tukang-tukang, pribmi téh identik jeung dunungan. Arinyana, apan ngawasa lahan hak milikna. Sabalik na, nu nyémah, mun ogé bumetah kapaksa numpang atawa nyicingan lahan pribumi. Dina kaayaan kitu, sémah téh daék teu daék ‘ngadunungan’ ka pribumi.
Hubungan pribimumi jeung sémah di tatar Sunda, ayeuna mah robah. Pribumi jeung sémah, bisa satata, da ahirna mah, sémah gé mareulian lahan pribumi. Geus kitu mah, nu asalna ngadunungan, jadi mandiri, bisa hirup dina lahan sorangan. Ka dieunakeun, pribumi gé bisa jadi sabalikna, ngadunungan. Kitu téh, lantaran sémah téa ngawasa aset-asét pribumi saperti meulian lahan. Ku cara kitu, nu asalna sémah téh ngadunungan, ahirna mah jadi dunungan. Sabalikna, pribumi gé teu kurang-kurang nu ngadunungan ka batur, lantaran cicingna gé numpang di tempat, milikna sémah téa. ***